十八史略卷之三
東漢
世祖光武皇帝
名秀
字文叔
長沙定王發之後也
景帝生發
發生舂陵節侯買
侯再三世
徙封以南陽白水郷爲舂陵
宗族往家焉
買少子外
外生囘
囘生南頓令欽
欽生秀於南頓
有嘉禾一莖九穂之瑞
故名
先是有望氣者
望舂陵曰
氣佳哉
鬱鬱葱葱然
南陽
郡屬河南
今襄陽府
春陵
故城在道州寧遠縣
南頓
邑屬汝南
穂
音遂
禾秀也
王莽改貨曰貨泉
人以其字爲白水眞人
秀竟從白水起
隆準日角
受尙書通大義
嘗過蔡少公
少公學圖讖
言劉秀當爲天子
或曰
國師公劉秀乎
秀戲曰
何由知非僕邪
日角
漢書
謂庭中骨起如角
尙
如字
過
音戈
少
去聲
圖讖
圖書讖語
讖楚諧切
劉秀
時劉歆改名曰秀
事莽爲國師
僕
士庶自稱曰僕
及新市平林兵起
南陽騒動
宛人李通
迎秀起兵
秀兄縯字伯升
慷慨有大節
常憤憤欲復社稷
平居不事家人生業
傾身破産
交結天下雄俊
至是分遣親客
發諸縣兵
縯自發舂陵子弟
皆恐懼亡匿
曰伯升殺我
及見秀絳衣大冠
驚曰
謹厚者亦復爲之
乃自安部署賓客
招説諸帥
新市平林下江兵
皆來會
兵多無所統一
欲立劉氏從人望
下江將王常
欲立縯
新市平林將帥
憚其威明
遂立更始
以縯爲大司徒
秀爲將軍
騒
擾也
宛
音鴛
復
音伏
殺我
言伯升必敗
而使我見殺也
秀徇昆陽定陵郾
皆下之
莽遣王邑王尋
大發兵平山東
以長人巨無覇爲壘尉
驅虎豹犀象之屬
以助兵勢
號百餘萬
旌旗千里不絶
諸將見兵盛
皆走入昆陽
欲散去
秀至郾定陵
悉發諸營兵
自將歩騎千餘
爲前鋒
尋邑遣兵數千合戰
秀奔之
斬首數十級
諸將曰
劉將軍
平生見小敵怯
今見大敵勇
甚可怪也
尋邑兵卻
諸部共乗之
連勝遂前
無不一當百
秀與敢死者三千人
衝其中堅
尋邑陣亂
漢兵乗鋭崩之
遂殺尋昆陽
城中守者亦鼓譟出
中外合勢
呼聲動天地
莽兵大潰
走者相踐
伏尸百餘里
會大雷風
屋瓦皆飛
雨下如注
虎豹皆股戰
溺死滍川者萬數
關中聞之震恐
海内豪傑響應
皆殺莽牧守
自稱將軍
用漢年號
旬月徧天下
縯兄弟威名日盛
更始殺縯
秀不敢服喪
飮食言笑
惟枕席有涕泣處
更始慙拜秀大將軍
封武信侯
未幾以秀行大司馬事
遣徇河北
所過除莽苛政
南陽鄧禹
杖策追秀
及於鄴
秀曰
我得專封拜
生遠來
寧欲仕乎
禹曰
不願也
但願明公威德加於四海
禹得效其尺寸
垂功名於竹帛耳
更始常才
帝王大業
非所任
明公莫如延攬英雄
務悦民心
立高祖之業
救萬民之命
天下不足定也
秀大悦
令禹常宿止於中
與定計議
定陵
筌蹄云
在穎川
郾
音偃
郾城縣
屬許州
巨無覇
巨姓
無覇名
豹
獸
似虎而小
犀
獸
似牛
豬首
角可作器
走
音爽
莽
去聲
級
等也
秦法
斬首一賜爵級
故因謂斬首爲級
當
去聲
中堅
中軍兵最精鋭
故曰中堅
呼
去聲
潰
亂也
注
灌也
股戰
足震慄也
滍
音雉
水出南陽
東入于海
萬數
之數上聲
言笑
通鑒云
如平常
幾
如字
過
音戈
南陽
府屬河南
非前南陽郡也
封拜
封侯
拜爵
竹帛
自古書契
多編以竹簡
或用縑帛爲之
故曰竹帛
攬
音覽
不足定也
不足言易也
胡曰
禹初見帝
勸其延攬英雄
務悦民心
立高祖業
救萬民命
厥後又曰
古之興者
在德厚薄
不以大小
此數語者
皆非諸將之所能及
雖伊周之徒
啓告其君
不過如此
是以此而圖形雲臺
藏名石室
爲東京元功
眞無愧也
邯鄲卜者王郎
詐稱成帝子子輿
入邯鄲稱帝
徇下幽冀
州郡響應
秀北徇薊
上谷大守耿況子弇
馳至盧奴上謁
秀曰
是我北道主人也
薊城反應王郎
秀趣出城
晨夜南馳
至蕪蔞亭
馮異上豆粥
至饒陽乏食
至下曲陽
聞王郎兵在後
至滹沱河
候吏還白
河水流澌
無船不可濟
秀使王覇視之
覇恐驚衆
還卽詭曰
冰堅可渡
遂前至河
冰亦合
乃渡
未畢數騎而冰解
幽
州屬北平
今大興府
冀
九州之一
今屬河東
薊
音計
州屬北平
卽漁屢平聲
粥
音祝
饒陽
縣屬晉州
下曲陽
縣屬保定
滹沱
音呼駝
河水出代郡鹵城
東流與易水合
至文安縣入海
案
光武渡處
在今祁州
侯吏
主道路迎送
猶今之驛丞也
澌
音斯
冰解也
至南宮遇大風雨
入道傍空舎
馮異抱薪
鄧禹爇火
秀對竈燎衣
異復進麥飯
至下博城西
惶惑不知所之
有白衣老人
指曰
努力
信都爲長安城守
去此処八十里
秀卽馳赴之
時郡縣皆已降王郎
獨信都太守任光
和戎太守邳肜不肯
光出聞秀至大喜
彤亦來會
發旁縣得精兵
移檄討王郎
郡縣還復饗應
秀引兵抜廣阿
南宮
縣屬冀州
藝
如劣切
繞也
繚
音寮上聲
炙也
下博
邑屬信都
信都
郡名
卽冀州
城守
謂守信都可爲長安之計
任
音壬
和戎
漢書邳彤傅作和成
王莽分鉅鹿
爲和戎郡
今沿革未詳
肜
音融
檄
音刑入聲
符檄
説文云
二尺書也
廣阿
筌蹄云
屬鉅鹿
披輿地圖
指示鄧禹曰
天下郡縣如是
今始得其一
子前言不足定何也
禹曰
方今海内殽亂
人思明君
猶赤子慕慈母
古之興者
在德厚薄
不在大小也
耿弇以上谷漁陽兵
行定郡縣
會秀於廣阿
進抜邯鄲
斬王郎
得吏民與郎交書數千章
秀會諸將燒之
曰令反側子自安
秀部分吏卒
皆言願屬大樹將軍
謂馮異也
爲人謙退不伐
諸將毎論功
異常獨屛樹下
故有此號
更始遣使
立秀爲蕭王
令罷兵
耿弇説王
辭以河北未平
不就徴
王撃銅馬諸賊
悉破降之
諸將未信降者
降者亦不自安
王敕各歸營勒兵
自乘輕騎
案行諸部
降者相語曰
蕭王推赤心
置人腹中
安得不效死乎
悉以分配諸將
南徇河内
赤眉西攻長安
王遣將軍鄧禹等兵入關
禹薦寇恂
文武備具
有牧民御衆之才
使守河内
王自引兵
徇燕趙
撃尤來大槍等諸賊
盡破之
王還至中山
諸將上尊號
不許
至南平棘
固請
又不許
耿純曰
士大夫捐親戚棄土壌
從大王於矢石之間
固望攀龍鱗附鳳翼
以成其所志耳
今畱時逆衆
恐望絶計窮
則有去歸之思
大衆一散
難可復合
馮異亦言
宜從衆議
會儒生強華
自關中奉赤伏符來
曰劉秀發兵捕不道
四夷雲集龍鬭野
四七之際火爲主
羣臣因復請
乃卽皇帝位于鄗南
改元建武
殽
溷也
令反
之令平聲
屬
音燭
不伐
誇功曰伐
屛
音丙
退也
遣使
之使去聲
令罷
之令去聲
不就徴
貳於更始始此
銅馬
當時賊號
降
音項平聲
下並同
語
去聲
推
音吹
河内
郡屬河東
今懷孟府
恂
音荀
尤來大槍
亦當時賊號也
槍音鏘
中山
府屬河北
中音仲
上尊
之上上聲
南平棘
縣屬越州
捐
音緣
棄也
强
上聲
姓也
野
叶上與切
爲主
已上三句並符文也
四七
漢書注
四七二十八
謂自高祖至光武初起
合二百二十八年也
火爲主
漢火德也
言光武當興於此
鄗
音壑
邑屬定州
光武後改爲高邑
赤眉樊崇等
立宗室劉盆子爲帝
年十五
時在軍中主牧羊
被髪徒跣
敝衣赭汗
見衆拝
恐畏欲啼
劉盆子
朱虛侯後
世次未詳
徒跣
歩行曰徒
赤足曰
跣
音先上聲
汗
當作汚
賊入長安
更始走
帝下詔封爲淮陽王
走
音奏
帝
光武
宛人卓茂
嘗爲密令
教化大行
道不拾遺
上卽位
先訪求茂
以爲太傅
封褒德侯
宛
音鴛
密
縣屬釣州
司馬温公曰
孔子稱
擧善而教不能則勸
是以舜擧
皐陶
湯擧伊尹
而不仁者遠
有德故也
光武卽位之初
羣雄兢起
四海鼎沸
彼摧堅陥敵之人
權略詭辯之士
方見重於世
而獨能取忠厚之臣
旌循良之吏
拔於草萊之中
𥧑諸羣公之上
宜其光復舊物
享祚久長
蓋由知所先務
而得其本原故也
車駕入洛陽
遂都之
關中未定
鄧禹引衆而西
號百萬
所至停車駐節
勞來百姓
垂髫戴白滿車下
名震關西
至栒邑
久不進兵
赤眉大掠而出
禹乃入長安
赤眉復入
禹戰不利走
徴還京師
遣馮異入關
禹慚無功
要異共攻赤眉
大戰於囘溪
敗績
収散卒堅壁
已而大破赤眉於崤底
璽書勞異曰
始雖垂翅囘溪
終能奮翼澠池
可謂失之東隅
収之桑楡
勞
去聲
下並同
來
去聲
垂髫戴白
童稚父老
髫音條
小兒
滿車下
聚拜也
栒
音旬
縣屬鎭原
要邀同
囘溪
在嵩州
崤底
通鑒注
崤山名
底陵也
一名欽岑山
在弘農澠池
垂翅
喩敗也
翅音試
鳥翼
奮翼
喩勝也
東隅
謂早也
日出必自東隅者角也
桑楡
皆木名
谷永曰
太白出西方六十日
法當參天
今已過期
尙在桑楡之間
桑楡謂晩也
赤眉餘衆
東向宜陽
上勒軍待之
樊崇以劉盆子
丞相
徐宣等
肉袒降
上陳軍馬
令盆子君臣觀之
謂曰
得無悔降乎
宣叩頭曰
去虎口歸慈母
誠歡誠喜無限
上曰
卿所謂鐵中錚錚
庸中佼佼者也
各賜田宅
餘衆
通鑒云
尙十餘萬人
陳
陣同
虎口
危也
錚錚
錚音策平聲
金聲
言和也
庸
常也
佼佼
佼音絞
好貌
言順也
唐曰
光武降赤眉
最好
先以大度鄧禹
次以馮異安集
然後示以大軍
又曰
旣降
先折以威
又揚其善
亦得駕御之道
所以十萬人皆誠服
而無後患也
雎陽人斬劉永降
劉永在更始時
立爲梁王
更始亡
永稱帝
至是敗
漁陽太守彭寵奴
斬寵以降
初上討王郎
寵發突騎
轉糧不絶
自負其功
意望甚高
不能滿
幽州牧朱浮
與書曰
遼東有豕
生子
白頭
將獻之
道遇羣豕
皆白
以子之功
論於朝廷
遼東豕也
上徴寵
寵自疑遂反
至是敗
奴
男使曰奴
騎
去聲
突
鋭也
轉
去聲
豕豬也
將
音漿
遼東豕
言寵之功
無優於衆
劉永所立齊王張歩降
上初以歩爲東萊太守
已而受永命王齊
將軍耿弇
屢戰大破之
抜祝阿
齊南
臨菑
車駕至臨菑
勞軍
謂弇曰
將軍前在南陽建大策
嘗以爲落落難合
有志者事竟成也
歩敗
齊地悉平
東萊
郡屬山東
今萊州
祝阿
邑名
或云屬東平
未詳
齊南
府屬山東
建大策
説見通鑒
將軍呉漢等
撃斬劉永所立海西王董憲
及叛將寵萌等
江淮山東悉平
時惟隗囂
公孫述未平
上積苦兵間
謂
諸將曰
且當置此兩子於度外耳
寵萌
帝嘗使萌與蓋延
共擊董憲
會詔下延而不及萌
萌疑遂叛
馮異自長安入朝
上謂公卿曰
是我起兵時主簿也
爲吾披荊棘定關中
詔勞異曰
倉卒蕪蔞亭豆粥
滹沱河麥飯
厚意久不報
主薄
主掌簿書
爲
去聲
荊棘
皆惡木名
喩紛亂也
倉卒
急遽貌
卒寸入聲
建武八年
上自將征隗囂
潁川盗起
上還謂執金吾寇恂曰
潁川迫近京師
獨卿能平之耳
從九卿復出可也
恂勸上親征
賊悉降
恂竟不拝郡
百姓遮道曰
願借寇君一年
乃畱恂鎭撫
大軍不戰而還
九卿云云
謂恂已爲執金吾
九卿之貴
從此而復出爲郡
可乎不可
建武九年
隗囂死
囂自更始初年起兵
至建武初
據天水
自稱西州上將軍
後嘗遣馬援往成都
觀公孫述
援與述舊
謂當握手歡如平生
時述已稱帝四年矣
援既至
盛陳陛衞以延援
援謂其屬曰
天下雌雄未定
公孫不吐哺迎國士
反修飾邊幅
如偶人形
此何足久稽天下士乎
因辭歸
謂囂曰
子陽井底蛙耳
而妄自尊大
不如專意東方
囂乃使援奉書雒陽
初到
良久卽引入
上自殿廡下
岸幘迎笑曰
卿遨遊二帝間
今見卿
使人大慚
援頓首曰
當今非但君擇臣
臣亦擇君
臣與公孫述同縣
少相善
臣前至蜀
述陛戟而後進臣
臣今遠來
陛下何知非刺客姦人
而簡易若是
帝笑曰
卿非刺客
顧説客耳
援曰
天下反覆
盜名字者不可勝數
今見陛下
恢廓大度
同符高祖
乃知帝王自有眞也
天水
郡名
卽秦州
屬
音蜀
飾
音敕
幅
音逼
行縢曰幅
稽
音雞
畱也
子陽
述字
井蛙
出莊子
專意東方
謂西事述
不如東事光武
使援
之使去聲
雒
洛同
廡
音武
堂下周屋曰
廡
岸幘
幘音責
覆髻
閑居不冠時服也
岸通鑒作袒
免也
使人
之使如字
少
去聲
刺
音次
易
音異
勝
音升
數
上聲
符
合也
援歸
囂問東方事
援曰
上才明勇略
非人敵也
且開心見誠
無所隱伏
闊達多大節
略與高祖同
經學博覧
政事文辯
前世無比
囂曰
卿謂何如高帝
援曰不如也
高帝無可無不可
今上好吏事
動如法度
又不喜飮酒
囂不懌曰
如卿言反復勝乎
遣子入侍
未幾反
復嘗問班彪以戰國從横之事
彪作王命論諷之
囂不聽
馬援詣行在
上復使游説
仍自賜囂書
囂竟臣於公孫述
述立囂爲朔寧王
上征囂
馬援在上前
聚米爲山谷
指畫形勢
開示軍所從徑道
上曰
虜在吾目中矣
遂進軍囂奔西城
病餓恚憤而卒
子純降
隴右悉平
不如也
言高帝尙不如也
好
去聲
懌
音亦
悦也
復
音伏
遣子
之子隗恂
入侍
質也
幾
如字
彪
甫休切
從横
之從音蹤
論
去聲
諷之
詳見通鑒
囂不聽云云
案
援初聞囂欲貳於漢
數以書責譬之
囂得書輒怒不聽
至是遂往去
行在
車駕所幸之次
奔
去聲
西城
在清水縣
恚
音惠
怒也
十二年
公孫述亡
述茂陵人
自更始時
據蜀稱帝
國號成
上既平隴右
曰人苦不自足
既得隴復望蜀
遣大司馬呉漢等將兵
會征南大將軍岑彭伐蜀
彭在荊門裝戰船
漢欲罷之
彭不可
上報彭曰
大司馬習用歩騎
不暁水戰
荊門之事
一惟征南公爲重而已
彭戰船竝進
所向無前
述使盜刺殺彭
呉漢繼進
至成都撃殺述
蜀地悉平
荊門
州屬湖北
刺
音次
涼州牧竇融
率河西武威
張掖
酒泉
燉煌
金城
五郡太守入朝
融自建武初據河西
後遣使奉書
上以爲牧
賜璽書曰
議者必有任囂教尉佗
制七郡之計
書至
河西皆驚
以爲天子明見萬里之外
上征隗囂
融率五郡兵
與大軍會
蜀平
奉詔歸朝
拝冀州牧
涼州
屬甘肅
卽武威郡
五郡
武威
酒泉
金城
並見上巻
張液屬甘肅
今甘州
燉煌亦屬甘肅
今沙州
燉音豚
煌音皇
使
去聲
佗
音駝
七郡之計
釋見上巻
通鑒
囂説融曰
今當各據土宇
與隴蜀合從
高可爲六國
下不失尉佗
十八年
代王盧芳死於匈奴
芳安定人
詐稱武帝曾孫劉文伯
自建武初
據安定
匈奴迎之
立爲漢帝
數爲邊郡寇患
後來降
王于代
復反
奔匈奴
以病死
安定
縣屬延安
數
音朔
下竝同
奔
平聲
二十二年
匈奴求和親
上遣使許之
自呼韓邪單于
死于成帝時
其後累世皆仕漢
平帝時
王莽頒條於匈奴
謂中國無二名
諷單于改名
莽簒漢
易漢所賜單于璽曰章
單于怨恨數寇邊
建武以來
匈奴助盧芳寇漢
後又數與烏桓鮮卑
連兵入寇
至是初請和
使
去聲
下竝同
累
上聲
頒條
頒降條例也
二名
二字名也
易
音亦
烏桓
國在東夷
鮮卑
亦東夷國
鮮音仙
西域請都護
不許
遂附匈奴
先是莎車王賢
鄯善王安
皆遣使奉獻
賢使再至
上賜賢都護印綬
邊郡守上言
不可假以大權
詔収還
更賜大將軍印
賢恨
猶詐稱大都護
諸國悉服屬賢
賢驕横
欲兼并西域
諸國懼
凡十八國
遣子入侍
願得漢都護
上厚賜遣還其侍子
至是復請
上復卻之
莎車
國在西域
鄯善
國在西域
鄯膳
上言
之上上聲
更
音庚
屬
音燭
横
去聲
不順理也
十八國
名號未詳
二十四年
匈奴南邊八部
立日逐王比
爲南單于
欵漢塞内附
於是分爲南北匈奴
比
音鼻
二十五年
貊人
鮮卑
烏桓
竝入朝
貊
音陌
國在東夷
二十六年
立南單于庭
置使匈奴中郎將以領之
徙南單于
居西河美稷
西河郡
屬山西
今汾州
美稷
其屬城名
二十七年
北匈奴亦遣使求和親
明年又請
許之
中元二年
上崩
上起兵時
年二十八
卽位年三十一
第五倫毎讀詔書嘆曰
此聖主也
一見決矣
手書賜方國
一札十行
細書成文
明愼政體
總攬權綱
量時度力
擧無過事
嘗幸南陽
置酒會宗室
諸母相與語曰
文叔平日與人不款曲
惟直柔耳
乃能如此
上聞之笑曰
吾理天下
亦欲以柔道行之
上在兵間久厭武事
蜀平後
非警急未嘗言軍旅
北匈奴衰困
臧宮馬武
上書請攻滅之
鳴劍抵掌
馳志於伊吾之北矣
上報書
告以黄石公包桑記
曰柔能勝剛
弱能勝強
自是諸將莫敢言兵
閉玉門關
謝絶西域
保全功臣
不復任以兵事
皆以列侯就第
以吏事責三公
亦不以功臣任吏事
諸將皆以功名自終
祭遵先死
上念之不已
來歙
岑彭死鋒鏑
卹之甚厚
呉漢
賈復終於帝世
漢在軍
或戰不利
意氣自若
上歎曰
呉公差強人意
隱若一敵國矣
毎出師
朝受詔夕就道
及卒
上臨問所欲言
漢曰
臣愚願陛下愼無赦而已
復自起兵時爲督
上曰
賈督有折衝千里之威
嘗戰被傷
上驚曰
吾嘗戒其輕敵
果然
失吾名將
聞其婦有孕
生子邪
我女嫁之
生女邪
我子娶之
其撫羣臣毎如此
二十八
案
呂氏通鑒編年
八當作六
下三十一當作三十
第五倫
臣名
第五姓也
手書
記事也
方國
四方王侯之國也
札
簡札
釋名云
札櫛也
編之如櫛齒相比也
行
音杭
度
音堂入聲
幸
蔡邕曰
天子車駕所至
民臣以爲倖幸
故曰幸也
諸母
伯叔母曰諸母
語
如字
款曲
款盡私曲
胡曰
君道則天
而不可過於剛
故不耀威武
不峻刑誅
降仰以受言
溫恭以接下
所以濟其剛也
臣道則地
而不可過於柔
故不爲利囘
不爲義徙
君不義則必爭
道不合則必去
所以濟其柔也
此所謂天道下濟
地道上行
上下交而其志通
君臣之理正
光武之謂也
上書
之上去聲
扺
音紙
説文
側手擊也
伊吾
城在瓜州晉昌縣北
包桑記
包與苞通
木叢生
則其本固
故以名篇
玉門關
亦名陽關
在沙州府壽昌縣西北
祭
音債
姓也
歙
音吸
鏑
音的
箭鏃
卹
恤同
賈復
之復音伏
下同
差
楚宜切
差强
之强上聲
無赦
唐太宗曰
赦者小人之幸
君子之不幸
一歲再赦
善人暗啞
夫稂莠者
害嘉穀
赦有罪者
賊良善
故朕卽位以來
不欲數赦
恐小人恃之
輕犯憲章故也
督
官主監督軍旅
折
音舌
惟馬援死之日
恩意頗不終焉
援嘗曰
大丈夫當以馬革裹屍
安能死兒女手
交阯反
援以伏波將軍討平之
武陵蠻反
援又請行
帝愍其老
援被甲上馬
據鞍顧眄
以示可用
上笑曰
矍鑠哉是翁
乃遣之
先是上壻梁松
嘗候援拝牀下
援自以父友不答
松不平
援在交阯
嘗遣書戒其兄子
曰吾欲汝曹聞人過
如聞父母名
耳可聞
口不可言
好議論人長短
是非政法
不願子孫有此行也
龍伯高敦厚周愼
謙約節儉
吾愛之重之
願汝曹效之
杜季良豪俠好義
憂人之憂
樂人之樂
父喪致客
數郡畢至
吾愛之重之
不願汝曹效之也
效伯高不得
猶爲謹敕之士
所謂刻鵠不成
尙類鶩也
效季良不得
陥爲天下輕薄子
所謂畫虎不成
反類狗也
季良者杜保
保仇人上書告保
以援書爲證
保坐免官
松坐與保游
幾得罪
愈恨援
至是援軍至壺頭
不利
卒軍中
松構陷之
収新息侯印綬
援前在交阯
常餌薏苡
以輕身勝瘴氣
軍還載之一車
後有追譖之者
以爲明珠文犀
上益怒
得朱勃上書訟其冤
乃稍解
伏波將軍
援
爵名
武陵
郡屬湖廣
今常德州
周爲蠻蜑所居
愍
音敏
憐也
上馬
之上上聲
矍
音怪入聲
鑠
音商入聲
老壯貌
𠋫
省問也
兄子
馬嚴
馬敦
曹
輩也
好
去聲
下同
議論
是非
熊氏曰
守己而已
人之長短
非我所當議論
安分而已
國有政法
非我所當是非
行
去聲
效
學也
喪
平聲
鶩
音木
鳧屬
保
杜季良名
上書
之上去聲
下同
幾
音機
壺頭
山
在辰州沅陵縣東
新息
邑
屬汝南
援所封也
餌
音二
服也
薏苡
藥
似黍而差大
勝
音升
文犀
犀角
以有文者爲貴
上於贓罪無所貸
大司徒歐陽歙嘗犯贓
歙所授尙書弟子千餘人
守闕求哀
竟不免死於獄
所用羣臣
如宋弘等
皆重厚正直
上姉湖陽公主
嘗寡居
意在弘
弘入見
主坐屛後
上曰
諺言
富易交
貴易妻
人情乎
弘曰
貧賤之交不可忘
糟糠之妻不下堂
上顧主曰
事不諧矣
主有蒼頭殺人匿主家
吏不能得
洛陽令董宣
候主出行
奴驂乘
叱下車
挌殺之
主入訴
上大怒
召宣欲捶殺之
宣曰
縱奴殺人
何以治天下
臣不須捶
請自殺
卽以頭叩楹
流血被面
上令小黄門持之
使叩頭謝主
宣兩手據地
終不肯
上敕
強項令出
賜錢三十萬
贓
納賄曰贓
尙
如字
湖陽
邑屬唐州
意在弘
欲嫁之也
見
音現
易
音亦
蒼頭
奴曰
蒼頭
令
去聲
下竝同
乘
去聲
訴
音素
捶
音追上聲
擊也
楹
簷柱也
强項令
强去聲
以其不能俯也
故詰之曰强項令
當時州牧郡守縣令
皆良吏
郭伋守潁川
近帝城
上勞之曰
河潤九里
京師蒙福
杜詩守南陽
郡人爲之語曰
前有召父
後有杜母
張堪守漁陽
人爲之語曰
桑無附枝
麥穂兩岐
張堪爲政
樂不可支
劉昆爲令江陵
有火
叩頭向之
反風滅火
後守弘農
虎北渡河
上問行何德政而至是
昆曰
偶然耳
上曰
長者之言也
命書之策
勞
去聲
爲之
之爲去聲
下同
召父杜母
召父宣帝時召信臣也
召音邵
杜母卽杜詩也
謂二字皆足以爲民之父母
附枝
一名寄生
一名寓木
政治不節則附枝生
兩岐
岐音其
旁出曰岐
謂一莖兩稲
張堪
通鑒作張君
支
度也
江陵
縣屬江陵
弘農
郡屬河内
今虢州
策籍也
尤重高節
徴處士周黨
至
不屈
伏而不謁
或奏詆之
上曰
自古明王聖主
必有不賓之士
賜帛罷之
處士嚴光
與上嘗同游學
物色得之齊國
披羊裘釣澤中
徴至
亦不屈
上與光同臥
以足加帝腹
明日太史奏
客星犯御座甚急
上曰
朕與故人嚴子陵共臥耳
拝諫議大夫
不肯受
去畊釣
隱富春山中終
漢世多清節士自此始
方天下未平
上已有志文治
首起太學
稽式古典
修明禮樂
晩歳起明堂靈臺辟雍
粲然文物可述
毎旦視朝
日昃乃罷
引公卿郎將
講論經理
夜分乃寐
皇太子乘閒諌曰
陛下有禹湯之明
而失黄老養性之道
上曰
我自樂此
不爲疲也
在位三十三年
身致太平
改元者二
曰建武
中元
壽六十二
太子立
是爲顯宗明皇帝
處
音杵
下同
猶居也
不謁
筌蹄云
俯伏而不拜謁
詆
音底
訾也
賓
服也
嚴光
本姓莊
後避明帝諱
而改曰嚴
物色
推類而求曰物色
富春山
在建德府
稽
音雞
式
法也
用也
明堂
所以布政享帝之所
靈臺
所以望雰祲察災祥
時觀游
節勞佚之所
辟雍
辟與壁通
雍澤也
太學大射行禮之處也
四面水環如壁故也
辟雍
通鑒注
辟明
雍和也
所以和明天下
亦通
朝
音潮
昃
音側
日向西曰昃
數
音朔
夜分
夜半也
乘
平聲
閒
如字
孝明皇帝
初名陽
母陰氏
光武微時
嘗曰
仕宦當作執金吾
娶妻當得陰麗華
後竟得之
生陽
幼穎悟
光武詔州郡
檢覈墾田戸口
諸郡各遣人奏事
見陳畱吏牘
上有書
視之云
潁川弘農可問
河南南陽不可問
光武詰吏由
祇言於街上得之
光武怒
陽年十二
在幄後
曰吏受郡敕
欲以懇田相方耳
河南帝城
多近臣
南陽帝郷
多近親
田宅踰制
不可爲準
以詰吏
首服
光武大奇之
郭皇后廢
陰貴人立爲后
陽爲皇太子
改名莊
至是卽位
麗華
后字
覈
音核
實也
墾
康根切
力也
畔也
牘
音獨
簡也
書
字也
詰
巨吉切
詰問也
由
因也
祇
音支
但也
方
比也
首服
首音獸
陳也
謂陳首其非而服其罪
如陽所言也
貴人
亞於后妃而貴
永平二年
臨辟雍行養老禮
以李躬爲三老
桓榮爲五更
三老東面
五更南面
上親袒割牲
執醤而饋
執爵而酳
禮畢
引榮及弟子升堂
諸儒執經問難
冠帶搢紳之人
圜橋門而觀聽者億萬計
養
音樣
三老五更
更音庚
鄧展曰
三老三公
五更大夫也
宋均曰
三老
老人知天地人之事者
五更
老人知五行之更代者
鄭康成曰三老五更
謂老人更知三德五事者
蔡邕曰
更當作叟
亦老人之稱
李奇曰
王者父事三老
兄事五更
爵
飮器
受一升
上立兩桂
戒其不過飮也
見詩傳
酳
音寅去聲
飮也
難
去聲
搢紳
搢音晉
挿也
紳大帶
有事則指笏於紳
故曰
搢紳
圜
音還
圍繞也
橋門
辟陽四面皆水
四出爲橋
橋各有門
以節觀者
三年
圖畫中興功臣二十八將於南宮雲臺應二十八宿
鄧禹爲首
次馬成
呉漢
王梁
賈復
陳俊
耿弇
杜茂
寇恂
傅俊
岑彭
堅鐔
馮異
王覇
朱祐
任光
祭遵
李忠
景丹
萬脩
蓋延
邳彤
銚期
劉植
耿純
臧宮
馬武
劉隆
惟馬援以皇后之父不與焉
南宮
在洛陽
高帝嘗置酒會宴於此
二十八宿
角
亢
氐
房
心
尾
箕
斗
牛
女
虛
危
室
壁
奎
婁
胃
昴
畢
觜
參
井
鬼
柳
星
張
翼
軫
乃天經星也
鐔
音尋
蓋
音甘入聲
銚
音遙
植
音承入聲
與
音豫
十一年
東平王蒼來朝
蒼自上卽位初
爲驃騎將軍
五年而歸國
至是入朝
上問處家何以爲樂
蒼曰
爲善最樂
東平
國在東平
蒼
光武第三子
處
音杵
十七年
復置西域都護戊己校尉
官主補緝鎭安西域
謂其無常治處
如戊己之士
寄旺於四季
故曰戊己校尉
初耿秉請伐匈奴
謂宜如武帝通西域
斷匈奴右臂
上從之
以秉與竇固
爲都尉屯涼州
固使假司馬班超使西域
超至鄯善
其王禮之甚備
匈奴使來
頓疎懈
超會吏士三十六人
曰不入虎穴
不得虎子
奔虜榮斬其使及從士三十餘級
鄯善一國震怖
超告以威德
使勿復與虜通
超復使于𥧑
其王亦斬虜使以降
於是諸國皆遣子入侍
西域復通
至是
竇固等撃車師而還
以陳睦爲都護
及以耿恭爲戊校尉
關龕爲己校尉
分屯西域
斷右臂
斷音端上聲
西域地接匈奴
若與漢通
則匈奴失功
如斷其右手也
假司馬
非正司馬
故曰假
懈
音介
怠也
奔
去聲
從士
從去聲
怖
音普去聲
懼也
使勿
之使如字
于𥧑
國在西域
𥧑音田
龕
音堪
通鑒作寵
十八年
北匈奴攻戊校尉耿恭
初上卽位之明年
南單于比死
弟莫立
上遣使授璽綬
北匈奴寇邊
南單于撃卻之
漢與北匈奴交使
南單于怨欲畔
密使人與交通
漢置度遼將軍於五原以防之
已而漢伐北匈奴
北匈奴亦寇邊
至是攻恭於金蒲城
恭以毒藥傅矢
語匈奴曰
漢家箭神
中者有異
虜視創皆沸
大驚
恭乘暴風雨撃之
殺傷甚衆
匈奴震怖曰
漢兵神
眞可畏也
乃解去
密使
之使如字
度遼
遼水本出自玄菟郡高句驪縣遼山
經遼東郡望平縣
至安市縣入海
初未經於五原
而此度遼云者
謂出師當度遼水者也
金蒲
城在西域
傅
音附
著也
語
去聲
中
去聲
創
瘡同
中箭創也
沸
音非去聲
煑水躍貌
上崩
在位十八年
改元者一
曰永平
壽四十八
上性惼察
好以耳目隱發爲明
公卿大臣數被詆毀
近臣尙書以下
至見提曳
嘗怒郎藥崧
以杖撞之
崧走入床下
上怒甚
疾言曰
郎出郎出
崧曰
天子穆穆
諸侯皇皇
未聞人君自起撞郎
乃赦之
上遵奉建武制度無更變
后妃家不得封侯預政
館陶公主
爲子求郎
上曰
郎官上應列宿
出宰百里
苟非其人
民受其殃
不許
當時吏得其人
民樂其業
遠近畏服
戸口滋殖焉
太子立
是爲肅宗孝章皇帝
惼
音編上聲
性狹也
隱發
發人隱微
數
音朔
尙
音常
提
挈同
曵
音延
入聲
拖也
郎藥崧
郎官
藥性
崧名也
崧音宿平聲
穆穆
深遠貌
皇皇
敬畏貌
預
與同
館陶
國在濮州
公主
光武女
爲子
之爲去聲
郎
縣令曰郎
宿
音秀
百里
縣也
殃
音央
禍也
范曄曰
明帝善刑理
法令分明
日晏坐朝
幽枉必逹
内外無倖曲之私
在上無矜大之色
斷獄得情
號居前代十二
故後之言事者
莫不先建武永平之政也
孝章皇帝
名烜
母賈氏
馬皇后養之
立爲太子
至是卽位
烜
音喧上聲
西域攻没都護
北匈奴圍己校尉
又圍耿恭
詔遺兵
罷都護及戊己校尉官
惟班超上疏請兵
欲遂平西域
上知功可成從之
上疏
之上去聲
北匈奴五十八部來降
時北匈奴衰耗
黨衆離畔
南部攻其前
丁零寇其後
鮮卑撃其左
西域攻其右
不復自立
乃遠引而去
鮮卑撃斬北單于
故部衆有來降者
五十八部
名號未詳
耗
減也
南部
南匈奴部
丁零
國在西域
上崩
在位十三年
改元者三
曰建初
元和
章和
壽三十一
上繼明帝察察之後
知人厭苛切
事從寛厚
文之以禮樂
嘗議貢擧法
韋彪議曰
國以簡賢爲務
賢以孝行爲首
求忠臣
必於孝子之門
上然之
廬江毛義
以行義稱
張奉候之
府檄適至
以義守安陽令
義捧檄入
喜動顔色
奉心賤之
後義母死
徴辟皆不至
奉乃歎曰
往日之喜
爲親屈也
上下詔褒寵之
州郡得人
如廉范在蜀郡
弛禁以便民
民歌之曰
廉叔度來何暮
不禁火民安作
昔無襦今五袴
當時皆以平徭簡賦
忠恕長者爲政
終上之世
民頼其慶
太子立
是爲孝和皇帝
察察
明也
路江
國在盧州
行
去聲
安陽
縣屬彰德
令
去聲
捧
兩手承也
辟
音壁
擧也
爲親
之爲去聲
蜀郡
卽成都
弛
音豕
釋也
叔度
范字
𥜗
音儒
短衣也
通鑒
成都民物豐盛
邑字逼側
舊政禁民夜作
以防火災
范削此令
但嚴使儲水而已
民以爲便歌之
徭
音搖
役也
忠恕
盡己爲忠
推己爲恕
孝和皇帝
名肇
母梁氏
竇皇后子之
年十歳卽位
竇后臨朝
竇憲以外戚侍中
用事
有罪
求出撃北匈奴以自贖
后從之
大破匈奴
登燕然山
刻石勒功而還
入爲大將軍
四年
父子兄弟
竝爲卿校
充滿朝廷
有逆謀
上知之
遂與宦者鄭衆定議
勒兵収憲印綬
迫令自殺
以衆爲大長秋
常與議政
宦官用權自此始
肇
音兆
子之
養爲子也
贖
神蜀切
貿也
燕然山
在宣德府
燕音烟
卿校
公卿將校
校音效
令
平聲
自殺
以太后故
不欲名誅
大長秋
皇后卿
掌奉宮中宣命
先是漢兵撃北單于
走死
漢立其弟
後叛
追斬滅之
鮮卑徙據北匈奴地
自此漸盛
弟
於除鞬
徴班超還京師
卒
超起自書生
投筆有封侯萬里外之志
有相者
謂曰
生燕頷虎頭
飛而食肉
萬里侯相也
自假司馬入西域
章帝時
爲西域將兵長史
至上以超爲西域都護騎都尉
平定諸國
在西域三十年
以功封定遠侯
至是以年老乞歸
願生入玉門關
上許之
任尙代爲都護
請教
超曰
君性嚴急
水清無大魚
宜蕩佚簡易
尙私謂人曰
我以班君當有奇策
今所言平平耳
尙後果失邊和如超言
頷
音含上聲
頤下曰頷
長
音張上聲
定遠
邑在洋州
任
音壬
蕩佚
通鑒注
佚音鐵
蕩音儻
佚蕩言緩也
易
音異
上在位十八年
崩
改元者二
曰永元
元興
太子立
是爲孝殤皇帝
永元
卽位二年己丑改元
殤
音傷
未成人而死曰殤
孝殤皇帝
名隆
生百餘日卽位
改元延平
在位八閲月而崩
時皇太后鄧氏臨朝
與鄧騭定策立嗣
是爲孝安皇帝
閲
越同
逾也
騭
音質
太后兄
孝安皇帝
名祜
清河王慶之子
章帝孫也
未冠迎卽位
鄧后仍臨朝
鄧騭爲大將軍
時邊軍多事
鄧騭欲棄涼州并力北邊
郎中虞詡以爲不可
曰關西出將
關東出相
烈士武夫
多出涼州
衆皆從詡議
騭惡詡欲陥之
會朝歌賊攻殺長吏
州郡不能禁
以詡爲朝歌長
故舊皆弔之
詡曰
不遇盤根錯節
無以別利器
及到官募壯士
攻劫者爲上
傷人偸盜者次之
収得百餘人
使入賊中
誘令劫掠
伏兵殺數百人
又潛遣貧人能縫者傭作賊衣
以綵線縫其裾
有出市里者
輒禽之
賊駭散
縣境皆平
太后知詡有將帥之略
以爲武都太守
叛姜數千遮詡
詡停不進
宣言請兵須到乃發
姜聞之分鈔傍縣
詡因其散
日夜進道
令軍士各作兩竈
日増倍之
或曰
孫臏減竈
而君増之
兵法日行不過三十里
而今日且二百里何也
詡曰
虜衆多
吾兵少
徐行易爲所及
速進則彼不測
虜見吾竈日増
謂郡兵來迎
衆多行速
必憚追我
孫臏見弱
吾今示強
勢不同也
既到
郡兵三千
而姜萬餘
攻圍赤亭數十日
詡命強弩勿發
潛發小弩
姜謂力弱不能至
并兵急攻
於是使二十強弩
共射一人
發無不中
姜大驚
詡因出城奮撃
明日悉陳其兵
令從東郭門出
北郭門入
貿易衣服
囘轉數周
姜不知其數
相恐動
詡潛於淺水設伏
候其走路
姜果大奔
因掩撃大破之
賊由是敗
清河
國在恩州
冠
音貫
加冠曰冠
禮
男子二十而冠
翊
音吁上聲
多出涼州
下有涼州
旣棄
卽以三輔爲塞之語
詳見通鑒
惡
音鳥去聲
朝如字
朝歌
邑屬衞輝
朝如字
長
張上聲
弔
唁也
別
音邊入聲
募壯士云云
以賊誘賊
用兵之術也
縫
音逢
綵
色也
裾
後襟曰裾
禽
擒同
駭
音諧上聲
驚也
武都
郡屬鞏昌
今階州
須
待也
鈔
如字
奪取也
易爲
之爲去聲
所及
追求也
測
度也
見弱
之見音現
示也
射
音石
不中
之中去聲
陳
陣同
令從
之令去聲
貿
音茂
交也
周
徧也
太后崩
鄧騭罷自殺
汝南太守王龔
好才愛士
以袁閬爲功曹
引進黄憲陳蕃等
憲父爲牛醫
憲年十四
潁川荀淑遇於逆旅
竦然異之
曰子吾之師表也
見閬曰
子國有顔子
閬曰
見吾叔度邪
戴良才高
毎見憲歸
惘然若自失
其母曰
汝復從牛醫兒來邪
陳蕃等相謂曰
時月之閒
不見黄生
鄙吝之萌
復存乎心矣
太原郭泰
過閬不宿
從憲累日
曰奉高之器
譬之氿濫
雖清而易挹
叔度汪汪
若千頃陂
澄之不清
撓之不濁
不可量也
憲初孝廉
又辟公府
人勸其仕
暫到京師
卽還
年四十八而終
汝南
郡名
卽三川也
好
去聲
閬
音浪
功曹
郡錄事曰功曹
逆旅
客次曰逆旅
竦
音聳
敬也
師表
師範儀表
顏子
顏囘
喩黄憲也
叔度
憲字
惘然
失志貌
太原
府屬山西
累
上聲
奉高
閬字
氿濫
泉側出曰氿
音龜上聲
正出曰濫
音檻
挹
酌也
汪汪
水深廣貌
頃
音傾上聲
辟
音壁
太尉楊震自殺
震關西人
時人稱之曰
關西孔子楊伯起
教授生徒
堂下得三鱣
都講以爲有三公之象
取以進曰
先生自此升矣
後嘗爲郡守
屬邑令
有懐金遣之者
曰暮夜無知者
震曰
天知地知
子知我知
何謂無知
令慚而退
及爲三公
時宦者及上乳母王聖用事
皆有請託
震不從
又數以近習爲言
共構之
策収印綬
遂死
葬之日
名士皆來會
有大鳥高丈餘
至墓前俯仰
流涕而去
關西
王沫曰
長安以西謂之關西
伯起
震字
鱣
與鮮通
音善
魚似蛇
黄身黒文
爲有
之爲去聲
郡守
楊震嘗爲東萊郡守
屬
音燭
邑令
昌邑縣令王密
遺
去聲
數
音朔
近習
親近狎習人也
卽宦者
樊豐周廣謝惲之輩
爲言
之爲如字
上少號聰明
既卽位多失德
在位十九年崩
改元者五
曰永初
元初
永寧
建光
延光
太子先爲近習所譖
坐廢爲濟陰王
閻皇后臨朝
與閻顯迎章帝孫北郷侯懿嗣位
宦者孫程等
誅顯遷閻后
迎立濟陰王
是爲孝順皇帝
少
去聲
先爲
之爲去聲
濟陰
國在曹州
濟上聲
懿
齊北王于
嗣位冬十月薨
孝順皇帝
名保
爲孫程等所立
宦官以功封侯者十九人
爲
去聲
十九人
孫程
王康
王國
黄龍
彭愷
孟叔
李建
王成
張賢
史汎
馬國
王道
李元
陽陀
陳予
趙封
李剛
魏猛
苗光
尙書令左雄
奏令郡國與孝廉
限年四十以上
諸生通章句
文吏能牋奏
乃得應選
其有茂材異等
若顔淵子奇
不拘年歯
雄公直精明
能審覈眞僞
決志行之
有擧少年至者
雄詰之曰
顔囘聞一知十
孝廉聞一知
幾邪
頃之中外坐謬擧
黜免者十餘人
惟汝南陳蕃
潁川李膺
下邳陳球等
三十餘人
得拝郎中
尙
音常
令
去聲
下同
上
上聲
牋奏
文牋
説文云
表
識
書也
上皇后太子王府曰牋
奏主曰表
史奇
尹吉甫子
有孝行
至者
廣陵徐叔
頃
音傾上聲
謬
誤也
差也
黜
音出
退也
胡曰
雄蹇蹇有王臣之節
衰世明卿也
其言取士之制
貴得實才
固亦善矣
獨於聖賢之言
有未喩耳
孔子曰四十而不惑
蓋自言有進德之序
禮言四十强而仕
蓋示學者德成可用之時
非謂取人之準也
且子貢謂一知十
亦以況顏子擧首見尾而已
夫豈有事而可指哉
雄擧難對之問
抑孝廉
又坐薦者
曾是而以爲可乎
以皇后父梁商爲大將軍
商死
以其子冀爲大將軍
不疑爲河南尹
遺使者八人
分行州郡
張綱獨埋其車輪於洛陽都亭曰
豺狼當道
安問狐狸
劾奏冀不疑
無君之心十五事
上知綱言直
而不能用
冀欲中傷之
廣陵賊張嬰
寇亂揚徐閒十餘年
乃以綱爲廣陵太守
綱單車徑詣嬰壘門
請與相見譬暁之
嬰等萬餘人降
綱入壘宴
散遣任所之
南州晏然
在郡卒
嬰等爲之制服行喪
不疑
冀弟
八人
杜喬
周擧
周栩
馮羡
欒巴
張綱
郭遵
劉班
分行
分部行案
豺
狼屬
似狗
狐
説文曰
妖獸也
狸
音里平聲
説文曰
妖獸
似貓
劾
胡得切
推窮罪人曰劾
十五事
條目未詳
中
去聲
廣陵
郡屬淮東
今揚州府
揚
九州之一
卽廣陵
徐
九州之一
卽彭城
南州晏然
南方州郡晏然平靜
爲之
之爲去聲
時二千石長吏
有能政者
冀州刺史蘇章
有故人爲清河太守
章行部
爲設酒
甚歡
守喜曰
人皆有一天
我獨有二天
章曰
今日蘇孺文
與故人飮者私恩也
明日冀州刺史
案事者公法也
遂擧正其姦贓之罪
刺
音次
清河
郡屬河東
今恩州
漢隷冀州
刺史所領
行部
巡案郡邑曰行部
爲設
之爲去聲
二天
言蘇章又其一天也
孺文
章字
上在位二十年
崩
改元者五
曰永建
陽嘉
永和
漢安
建康
太子立
是爲孝沖皇帝
永建
卽位二年改元
沖
音蟲
幼稚曰沖
孝沖皇帝
名炳
年二歳卽位
三閲月而崩
改元者一
曰永嘉
梁太后迎立渤海孝王之子
是爲孝質皇帝
炳
音丙
渤海
國在瀆州
孝質皇帝
名纘
章帝曾孫也
年八歳卽位
少而聰慧
嘗因朝會
目梁冀曰
此跋扈將軍也
冀深惡之
使左右於餠中進毒
遂崩
在位一年有半
改元者一
曰本初
冀迎立蠡吾侯
是爲孝桓皇帝
纘
作管切
曾
當作玄
案
漢系
章帝生伉
伉生寵
寵生鴻
鴻生質帝
跋扈
通鑒注
跋跳也
扈竹籬也
謂水居者
於水未至
作竹籬
以候魚入
水退小魚獨畱
大者跋扈而出
故以爲喩
惡
音烏去聲
餅
音丙
麪食也
本初
卽位二年改元
蠡吾
國在蠡州
孝桓皇帝
名志
章帝曾孫也
年十五卽位
梁冀以定策功益封
又封其子弟皆侯
李固杜喬欲立清河王蒜
至是蒜貶爲侯自殺
固喬下獄死
曾孫
章帝生閒
閒生翼
翼生桓帝
益封
筌蹄
梁冀益封萬二千戸
皆侯
冀弟不疑穎陽侯
蒙西平侯
胤襄邑侯
蒜
音算
所出未詳
貶
方斂切
降也
自殺
筌蹄
蒜貶尉氏侯
尋徙桂陽侯
遂自殺
固喬下獄
詳見通鑒
前朗陵侯相潁川荀淑
少博學
有高行
李固李膺等
皆師宗之
相朗陵
治稱神君
子八人
時人稱爲八龍
其六曰爽
字慈明
人言
荀氏八龍
慈明無雙
縣令命其里
曰高陽里
爽嘗謁李膺
因爲之御
既還喜曰
今日乃得御李君矣
同郡陳寔與淑齊名
嘗詣淑
長子紀字元方
御車
次子諶字季方
驂乘
孫羣字長文
尙幼
抱車中
至淑家
八龍更迭侍左右
淑孫彧字文若
尙幼
抱置膝上
太史奏
德星見
五百里内有賢人聚
寔嘗爲大丘長
修德清浄
吏民追思之
紀諶之子
問其父優劣於其祖
寔曰
元方難爲兄
季方難爲弟
朗陵
朗陵邑在汝寧
候未詳所出
蓋漢宗室子也
行
去聲
下同
治
去聲
八人
儉
緄
靖
燾
汪
爽
肅
專
縣令
穎陰縣令菀康
高陽里
取高陽氏才子八人之義
爲之
之爲去聲
寔
音承入聲
諶
音甚平聲
乘
去聲
長文
之長如字
更
音庚
彧
音域
見
音現
大丘
邑屬毫州
優劣
才有餘曰優
不足曰劣
詔擧獨行之士
涿郡崔寔至公車
不對策
退而著政論
略曰
聖人能與世推移
俗士苦不知變
以爲結繩之約
可復治亂秦之緒
干羽之舞
可以解平城之圍
夫刑罰者
治亂之藥石也
德教者
興平之粱肉也
以德教除殘
是以粱肉治疾也
以刑罰治平
是以藥石供養也
自數世以來
政多恩貸
馭委其轡
馬駘其銜
四牡横犇
皇路險傾
方將拑勒鞬輈
以救之
豈暇鳴和鑾清節奏哉
獨行
卓異爲獨
涿郡
卽涿鹿
公車
受章奏處
著
音豬去聲
論
去聲
推
音退平聲
治
平聲
結繩之約云云
上古結繩以記事
至亂秦
則端緒多
而難以治之
干羽之舞云云
羽翳也
舞者所執
修闡文教
舜舞干羽而有苗格
若匈奴圍高帝於平城
則時勢異
而難以此解之
粱
美穀也
供
音恭
養
音漾
馭
御同
委
棄也
駘其銜
駘音臺
脱也
銜馬口鐵也
四牡
皆牡馬也
横犇
不由其道也
犇奔同
皇路
輅車也
傾
敗也
拑勒
拑音儉平聲
持也
勒馬轡也
鞬輈
鞬音蹇平聲
猶束也
輈車轅也
和鑾
皆鈴也
和在軾
鑾在銜
車行
則和鳴而鑾應也
言御者旣棄其轡
馬脱其銜
則四牡横犇
而輅車傾敗
方且拑持其勒
鞬束其輈而已
失其和鑾之節矣
昔文帝雖除肉刑
當斬右趾棄市
笞者往往至死
是文帝以嚴致平
非以寛致平也
仲長統見其書曰
凡爲人主
宜寫一通置之坐側
趾
足也
仲長統
仲長姓
統名也
通
具首尾曰通
司馬溫公曰
漢家之法已嚴矣
而崔寔猶病其寛
何哉
蓋衰世之君
率多柔懦
凡愚之佐
唯知姑息
是以權幸之臣
有罪不坐
豪猾之民
犯法不誅
仁恩所施止於目前
姦宄得志
紀綱不立
故崔寔之論
以矯一時之枉
非百世之通義也
孔子曰
政寛則民慢
慢則糾之以猛
猛則民殘
殘則施之持以寛
寛以濟猛
猛以濟寛
政是以和
斯不易之常道也
朱穆爲冀州刺史
令長望風
解印去者數十人
及到奏劾貪汚
有宦者歸葬父用玉匣
穆案驗
剖其棺出之
上聞大怒
徴穆詣廷尉
太學生劉陶等數千人
上書訟穆
謂中官竊持國柄
手握王爵
口銜天憲
穆獨亢然不顧
竭心懐憂
爲上深計
臣願代穆罪
上赦之
陶又上疏
乞以穆及李膺輔王室
書奏不省
令
去聲
長
音張上聲
汚
音烏
宦者
趙忠
上書
之上上聲
訟
爭言曰訟
憲
法也
亢
音杭
爲上
之爲去聲
上疏
之上上聲
省
音息上聲
梁冀凶恣日積
以外戚用事者二十年
威行内外
天子拱手而已
上與宦者單超等謀
勒兵収冀印綬
冀自殺
梁氏無少長皆棄市
超等五人皆侯
自冀誅
天下想望異政
黄璚首爲太尉
單
音善
五人
單超
徐璜
貝瑗
左捾
唐衡
胡曰
孝和除竇憲
孫程翊濟陰
桓帝治梁冀
三大事者
皆自中官
三公雖尊
無所預謀
尙書雖要
莫得措手
天子旣倚之
去其害己者
又有援立之恩
雖不擧國而聽焉
其勢亦不得已矣
西京傾覆
禍起母家
光武中興
抑制外戚
曾未數世
和熹專朝
皆以不接公卿
而任用黄門
遂基末流之禍
雖有治人而無治法
帝王子孫
不能皆賢
禍亂多門
要必有所自然
而祖宗創業垂統
柄制本末
有未盡者矣
若略法三代
委任宰相
使政出朝廷
猶庶幾乎
陳蕃薦處士徐穉姜肱等
穉字孺子
豫章人
陳蕃爲守時
特設一榻以待穉
去則縣之
穉不應諸公之辟
然聞其死
輒負笈赴弔
豫炙一鷄
以酒漬綿
暴乾裹之
到冢隧外
以水漬綿
白茆藉飯
以鷄置前
祭畢畱謁
不見喪主而行
肱彭城人
與二弟仲海季江倶孝友
常共被
嘗遇盗
兄弟爭死
盗兩釋之
穉肱被徴
皆不至
黄璚卒
四方名士
會葬者七千人
穉至
進爵哀哭
置生芻墓前而去
諸名士曰
此必南州高士徐孺子也
使陳畱茆容追之
問國事
不答
太原郭泰曰
孺子不答國事
是其愚不可及也
泰初游洛陽
李膺與爲友
膺嘗歸郷里
送車數千兩
膺惟與泰同舟而濟
衆賓望之者
如神仙焉
容年四十餘
畊於野
遇雨避樹下
衆皆箕踞
容獨危坐愈恭
泰見而異之
遂勸令學
鉅鹿孟敏
荷甑墜地
不顧而去
泰見問之
曰
甑已破焉
視之何益
泰亦勸令學
自餘因泰奨進成名者甚衆
泰與有道不就
曰吾夜觀乾象
晝察人事
天之所廢
不可支也
陳畱仇香名覽
年四十
爲蒲亭長
民有陳元
母告元不孝
香親到其家
爲陳人倫
感悟卒爲孝子
考城令王奐
署香爲主簿
謂曰
陳元不罰而化之
得無少鷹鸇之志邪
香曰
以爲鷹鸇不若鸞鳳
奐曰
枳棘非鸞鳳所栖
百里非大賢之路
乃資香入太學
常自守
泰就房見之
起拝牀下曰
君泰之師也
不應徴辟而卒
處
音杵
榻
音塔
床也
縣
懸同
辟
音壁
下同
笈
音儉入聲
書箱也
豫
先也
漬
音字
漸也
暴
音僕
曬也
乾裹
之乾音干
隧
音遂
墓道也
藉
慈夜切
薦也
畱謁
畱從者
謁告喪主而已
不見而行也
被
音皮上聲
衾也
生芻
芻則愚切
草也
詩云
生芻一束
其人如玉
其愚不可及也
論語注
程子曰
邦無道
能沈晦以免患
故曰不可及也
兩
音亮
箕踞
舒展兩足而坐
如箕舌也
通鑒作夷踞
注云
夷平
踞蹲也
危坐
以尻著蹠而坐也
令學
之令平聲
下並同
荷
上聲
負也
甑
子孕切
炊飯器也
奬
音蔣
勸也
擧有道
有司以有道稱擧泰
而泰不就
乾象
之乾天地
蒲亭邑
屬汴梁
爲陳
之爲去聲
考城
縣屬瞧州
主簿
官主糾正縣治非違
枳
音紙
小木
似橘實可爲藥
常自守
不求聞逹
不應徴辟
香學旣畢
不仕
歸卒于家
自黄璚以來
三公如楊秉劉寵
皆人望
寵嘗守會稽
郡大治
被徴
有五六老叟
自山谷閒出
人賷百錢送之曰
明府下車以來
狗不夜吠
民不見吏
今聞當見棄去
故自扶奉送
寵曰
吾政何能及公言邪
勤苦父老
爲人選一大錢受之
後入司空
秉立朝正直
爲河南尹
時嘗以仵宦官得罪
後爲太尉以卒
人望
人中德望
被徴
通鑒
徴爲將作太匠
爲人
之爲去聲
受之
人各選取一錢
餘皆不受
朝
音潮
陳蕃繼秉爲太尉
數言李膺
以爲司隷校尉
宦官畏之
皆鞠躬屛氣
不敢出宮省
時朝廷綱紀頽弛
膺獨持風裁
以聲名自尙
士有被其容接者
名爲登龍門云
數
音朔
屛
音丙
弛
音豕
壞也
裁
音在
猶言風致
以劉寛爲尙書令
寛嘗歴典三郡
多仁恕
吏民有過
以蒲鞭罰之
三郡
筌蹄云
由司州内史
遷東海太守
又遷南陽太守
初上爲侯時
受學於甘陵周福
及卽位
擢爲尙書
時同郡房植有名
郷人謡曰
天下規矩房伯武
因師獲印周仲進
二家賓客
互相譏揣成隙
由是有甘陵南北部
黨人之議始此
汝南太守宗資
以范滂爲功曹
南陽太守成瑨
以岑晊爲功曹
皆襃善糾違
滂尤剛勁
疾惡如讎
二郡謡曰
如南太守范猛博
南陽宗資主畫諾
南陽太守岑公孝
弘農成瑨但坐嘯
太學諸生三萬餘人
郭泰賈彪爲之冠
與陳蕃李膺
更相推重
學中語曰
天下模楷李元禮
不畏強禦陳仲擧
於是中外承風
競以臧否相尙
會成瑨與太原守劉瓆
於赦後案殺宦官之黨
徴下獄
將棄市
山陽守翟超
以張儉爲督郵
破宦官踰制冢宅
東海相黄浮
亦收宦官家屬犯法者殺之
宦官訴寃
皆得罪
蕃屢爭之
上不聽
宦官教人上書
告李膺
養太學遊士
共爲部黨
誹訕朝廷
疑亂風俗
上震怒
下郡國逮捕黨人
案經三府
蕃卻不肯署
上愈怒
下膺等北寺獄
辭連杜密
陳寔
范滂等二百餘人
使者追捕四出
蕃又極諫
上策免之
朝廷震慄
莫敢復爲黨人言者
賈彪曰
吾不西行
大難不解
乃入洛陽
説皇后父竇武
上疏解之
膺等獄辭
又多引宦官子弟
宦官乃懼
白上赦黨人二百餘人
皆歸田里
書名三府
禁錮終身
上在位二十一年
改元者七
曰建和
和平
元嘉
永興
永壽
延熹
永康
崩
竇皇后迎立解瀆亭侯
是爲孝靈皇帝
甘陵
未詳所在
伯武
植字
仲進
福字
互
音護
更也
揣
初委切
度也
滂
普岡切
晊
音質
褒
揚也
美也
汝南太守范孟博
孟博滂字
言范滂及功曹
而專汝南太守之權
下傚此
畫諾
言資備員唯諾而已
公孝
晊字
嘯
説文曰
吹聲也
冠
音貫
更
音庚
推
音退
元禮
膺字
仲擧
蕃字
否
音皮上聲
筌蹄言人善曰臧
言人惡曰否
瓆
音質
案殺云云
瓆殺宛邑張汎
瓆殺晉陽趙津
將
音漿
山陽
郡屬淮東
今淮安府
瞿
音狄
破宦官云云
候覽
東海
王所出未詳
東海相
之相去聲
宦官家屬
徐璜兄子宣
爭
諍同
教人上書
牢脩
上書
之上去聲
訕
音山去聲
謗也
逮捕
逮者其人存
直追取之
補者其人亡
當討獲之
三府
三公之府
署
押也
北寺獄
屬黄門
策免
通鑒
託以蕃辟召非人
詔免其官
震慄
懼也
復爲
之爲去聲
難
去聲
上䟽
之上上聲
禁錮
錮音故
拘束之
使永不得仕也
解瀆亭
通鑒注
在安平
解音蟹
孝靈皇帝
名宏
章帝玄孫也
年十二卽位
竇太后臨朝
竇武爲大將軍
陳蕃爲太傅
徴天下名賢
李膺杜密等
皆列于朝
天下想望太平
蕃武共議
以宦官操弄國柄
濁亂海内
奏誅曹節王甫等
謀泄
宦者夜召所親
歃血共盟
請帝御前殿
作詔板
拝王甫黄門令
使其黨持節収武等
誣以大逆
先執陳蕃殺之
武自殺
梟首都亭
遷太后於南宮
玄孫也
章帝生開
開生淑
淑生萇
萇生靈帝
操
平聲
泄
音薛
露也
板
音攀
引也
梟
音堯
懸首于木曰梟
李膺初雖廢錮
士大夫皆高其道
而汚穢朝廷
更相標榜
爲稱號
以竇武
陳蕃
劉淑爲三君
言一世之所宗也
李膺
荀昱
杜密
王暢
劉祐
魏朗
趙典
朱㝢
爲八俊言人英也
郭泰
范滂
尹勳
巴肅
宗慈
夏馥
蔡衍
羊陟
爲八顧
言能以德行引人也
張儉
翟超
岑晊
菀康
劉表
陳翔
孔昱
檀敷爲八及
言能導人追宗也
度尙
張邈
王孝
劉儒
胡毋班
秦周
蕃嚮
王章
爲八廚
言能以利救人也
及陳蕃竇武用事
復擧抜膺等
陳竇死
膺等復廢錮
曹節
諷有司
奏諸鈎黨
膺詣詔獄孝死
滂就捕
母與訣曰
汝今得與李杜齊名
死亦何憾
滂跪受教
再拝而辭
顧其子曰
使汝爲惡
惡不可爲
使汝爲善
我不爲惡
聞者爲之流涕
黨人死者百人
其死徙廢錮者
又六七百人
郭泰私痛曰
詩云
人之云亡
邦國殄瘁
漢室滅矣
但未知瞻烏爰止
于誰之屋耳
泰雖好臧否
而不爲危言覈論
故處濁世
而禍不及焉
汚穢朝廷
小人用事
故曰汚穢
更
音庚
標榜
猶言稱揚
昱
音育
寓
音禹
馥
音伏
行
去聲
菀
音苑
度
如字
邈
音彪入聲
胡毋
覆姓
毋音無
蕃
音波
鉤黨
卽黨人也
詔獄
筌蹄云
天獄也
訣
音決
別也
李杜
李固杜喬
皆死宦者之手
憾
悵也
其子
名字未詳
爲之
之爲去聲
殄
音田上聲
絶也
瘁
音悴
但未云云
言漢必滅亡
但未知將爲誰所得耳
好
去聲
否
音皮上聲
處
音杵
詔諸儒正五經文字
命蔡邕爲古文篆隷三體
書之刻石
立太學門外
古文
倉頡所摸鳥跡文字
篆
史籕所著
隷
程邈所作
上好文學
引諸生能文賦者
竝待制鴻都門下
置立太學
諸生皆斗筲小人
君子恥之
斗筲
言鄙細也
筲音梢
竹器
容斗二升
開西邸賣官
各有賈
崔烈以五百萬得司徒
問其子以外議何如
子曰
人嫌其銅臭耳
邸
音底
舍也
賈
價同
通鑒云
二千石二千萬
四百石四百萬
又云
公千萬
卿五百萬
其以德次
應選者半之
或三分之一也
其子
崔鈞
人嫌
不平於心曰嫌
一説疑也
鉅鹿張角
以妖術教授
號太平道
符水療病
遣弟子遊四方
轉相誑誘十餘年合閒
徒衆數十萬
置三十六方
大方萬餘
小方六七千
各立渠帥
一時倶起
皆著黄巾
所在燔劫
旬月之閒
天下響應
遣皇甫嵩等討黄巾
嵩與沛國曹操
合軍破賊
操父嵩
爲宦者曹騰養子
或云
夏侯氏子也
操少機警
有權數
任侠放蕩
不治行業
汝南許劭
與従兄靖有高名
共覈論郷黨人物
毎月輒更其題品
故汝南俗有月旦評
操往問劭曰
我何如人
劭不答
劫之
乃曰
子治世之能臣
亂世之姦雄
操喜而去
至是以討賊起
療
音料
治也
轉
去聲
渠帥
猶言渠魁大首
著
音張入聲
燔
音煩
焚書也
養子
乞養之子
少
去聲
治
平聲
機警
機變
警寤
權趨任侠
權力
數技
任謂任使其氣力
侠謂以權力挾輔人也
劭
音邵
從兄
同祖爲從兄
論
去聲
更
音庚
評
音平
平言曰評
刦
以刀脅人曰刦
皇甫嵩討張角
角死
嵩與其弟戰
破斬之
弟
張梁
上崩
在位二十二年
改元者四
曰建寧
熹平
光和
中平
子辨立
何太后臨朝
后兄大將軍何進
録尙書事
袁紹勸進
誅宦官
太后未肯
紹等畫策
召四方猛將
引兵向京
以脅太后
遂召將軍董卓之兵
卓未至
進爲宦官所殺
紹勒兵捕諸宦官
無少長皆殺之
凡二千餘人
有無鬚而誤死者
卓至問亂由
辨年十四
語不可了
陳畱王答無遺
卓欲廢立
紹不可
卓怒
紹出奔
卓遂廢辨
陳畱王立
是爲孝獻皇帝
錄尙書事
總領省事
脅
與協通
猶恐也
爲
去聲
誤死者
宦者無鬚
故及誤殺無鬚之男子
不可了
無決斷也
陳畱王
辯弟
無遺
無所遺失
廃立
廢辯立協
孝獻皇帝
名協
九歳爲董卓所立
關東州郡
起兵討卓
推袁紹爲盟主
卓焼洛陽宮廟
遷都長安
長沙太守富春孫堅
起兵討卓
至南陽
衆數萬
與袁術合兵
術與紹同祖
皆故太尉袁安之玄孫也
袁氏四世五公
富貴異於佗公族
紹壯健有威容
愛士
士輻湊
術亦俠氣
至是皆起
堅撃敗卓兵
術遺堅圖荊州
爲劉表將黄祖歩兵所射死
爲董
之爲
爲劉
之爲並去聲
推
音退平聲
長沙太守
乃富春之孫堅
長沙郡屬湖南
今潭州府
五公
袁安及孫湯
曾孫逢
玄孫紹術並居公位
故曰
四世五公
輻湊
湊倉奏切
言如車輻湊集内向之也
敗
音拜
射
音石
司徒王允等
密謀誅卓
中郎將呂布
膂力過人
卓信愛之
嘗小失卓意
卓手戟擲布
布避得免
允結布爲内應
卓入朝
伏勇士於北掖門刺之
卓堕車大呼呂布
布曰
有詔討賊臣
應聲持矛刺卓
趣斬之
先是
卓築塢于郿積穀爲三十年儲
金銀綺錦奇玩
積如丘山
自云
事成據天下
不成守此以老
至是暴屍於市
卓素肥
吏爲大炷
置臍中然之
光達曙者數日
卓黨與兵犯闕
殺王允
呂布走
膂
音呂
脊骨也
擲
音呈入聲
掖
音亦
正門旁小門也
刺
音次
呼
去聲
矛
音謀
無枝兵
猶槍也
趣
音促
塢
營居爲塢
亦曰庳城
郿
音眉
邑屬扶風
儲
軍糧曰儲
丘山
大陵曰丘
暴
如字
炷
音注
燈炷
然
燒也
曙
音署
曉也
犯闕
干犯天子門闕
涿郡劉備字玄德
其先出於景帝
中山靖王勝之後也
有大志少語言
喜怒不形於色
河東關羽
涿郡張飛
與備相善
備起
二人從之
中
音仲
勝
景帝第六子
以下世次未詳
少
上聲
河東
郡屬山西
今河中府
孫堅之子策
與弟權畱富春
遷于舒
堅死
策年十七
往見袁術
得其父餘兵
策十餘歳時
已交結知名
舒人周瑜
與策同年
亦英達夙成
至是從策起
策東渡江轉鬭
所向無敢當其鋒者
百姓聞孫郎至
皆失魂魄
所至一無所犯
民皆大悦
舒
州屬淮西
今安慶府
轉
上聲
連也
魂魄
游氣爲魂
精爽爲魄
初曹操自討卓時
戰于滎陽
還屯河内
尋領東郡太守
治東武陽
已而入兗州據之
自領刺史
遣使上書
以爲兗州牧
上還洛陽
操入朝
遷上於許
治
平聲
東武陽
東郡屬邑
兗州
九州之一
今屬山東
許
州屬河南
卽穎川郡
操撃殺呂布
初布自關中出奔袁術
又歸袁紹
已而又去
爲操所攻
走歸劉備
尋又襲備
據下邳
備走歸操
操遣備屯沛
布使陳登見操
求爲徐州牧
不得
登還謂布曰
登見曹公言
養將軍如養虎
當飽其肉
不飽則噬人
公曰
不然
譬如養鷹
饑則附人
飽則颺去
布復攻備
備走復歸操
操撃布至下邳
布屢戰皆敗
困迫降
操縛之曰
縛虎不得不急
卒縊殺之
備從操還許
奔
去聲
下並同
爲操
之爲去聲
走
音奏
下並同
使
如字
噬
音逝
食也
颺
音樣
風所飛揚也
降
音項平聲
卒
音遵入聲
從
去聲
老泉曰
孔子曰
見義不爲無勇也
蓋君子之勇
貴乎以義
若匹夫撫劍疾視者
其如義何
亦必不能久生也
觀呂布
一匹夫
御良馬
馳城飛塹
禽將斬虜
其勇固無比也
然輕躁無謀
去就無義
旣不能用人
又不能爲人用
或負此而傾彼
或攻彼而捨此
暴横驕陵
毎爲人所厭患
故衆共惡之
而卒爲曹操所禽也
是勇也
豈不如狼虎哉
雖能傷人
而不知有檻穽之可慮
卒肉食於人耳
若使能用其勇
擇主而事
則天下固可圖也
袁術初據南陽
已而據壽春
以讖言代漢者當塗高
自云名字應之
遂稱帝
淫侈甚
既而資實空虛
不能自立
欲奔袁紹
操遣劉備邀之
術走還
歐血死
名字應之
筌蹄云
當塗而高
象魏闕也
言魏代漢
而術以己字公路
卽當塗高之義也
侈
音齒
奢也
還
仍歸壽春
孫策既定江東
欲襲許
未發
故所殺呉郡守許貢之奴
因其出獵
伏而射之
創甚
呼弟權
代領其衆曰
擧江東之衆
決機於兩陣之閒
與天下爭衡
卿不如我
任賢使能
各盡其心
以保江東
我不如卿
卒年二十六
吳郡
屬江浙
今平江府
射
音石
創
瘡同
呼
去聲
兩陣之閒
彼此對敵
胡曰兩陣
衡
平也
袁紹據冀州
簡精兵十萬騎一萬
欲攻許
沮授諌曰
曹操奉天子以令天下
今擧兵南向
於義則違
竊爲公懼之
紹不聽
操與紹相拒於官渡
襲破紹輜重
紹軍大潰
慚憤歐血死
沮
音阻平聲
姓也
爲
去聲
官渡
在延州陽武縣東
車騎將軍董承
稱受密詔
與劉備誅曹操
操一日從容謂備曰
今天下英雄
唯使君與操耳
備方食
失匕筯
値雷震詭曰
聖人云
迅雷風烈必變
良有以也
備既被遣邀袁術
因之徐州
起兵討操
操撃之
備先奔冀州
領兵至汝南
自汝南奔荊州
歸劉表
嘗於表坐
起至厠
還慨然流涕
表怪問之
備曰
常時身不離鞍
髀肉皆消
今不復騎
髀裏肉生
日月如流
老將至
功業不建
是以悲耳
瑯琊諸葛亮
寓居襄陽隆中
毎自比管仲樂毅
備訪士於司馬徽
徽曰
識時務者在俊傑
此閒自有伏龍鳳雛
諸葛孔明龐士元也
徐庶亦謂備曰
諸葛孔明臥龍也
備三往乃得見亮
問策
亮曰
操擁百萬之衆
挾天子令諸侯
此誠不可與爭鋒
孫權據有江東
國險而民附
可與爲援
而不可圖
荊州用武之國
益州險塞
沃野千里
天府之土
若跨有荊益
保其巖阻
天下有變
荊州之軍向宛洛
益州之衆出秦川
孰不箪食壺漿
以迎將軍乎
備曰善
與亮情好日密
曰孤之有孔明
猶魚之有水也
士元名統
龐德公從子也
德公素有重名
亮毎至其家
獨拝床下
從容
之從音促平聲
使
去聲
匕
匙也
筯
箸同
迅
音信
疾也
離
音利
髀
音陛
股也
復騎
之騎音奇
跨馬也
襄陽
府屬河南
卽南陽郡
隆中
地名
在襄陽
訪
謀也
徽
音暉
伏
濳也
孔明
亮字
令
去聲
援
音院
塞
音色
天府之土
筌蹄
財貨所出若天府
宛
音鴛
秦川
水出京兆秦嶺東南入漢
孰
誰也
箪食
箪音丹
竹器也
食音嗣
飯也
好
去聲
從子
之從
音去聲
姪曰從子
胡曰
三國人才之盛
後世鮮及
然孔明則高邁獨出
巍然三代之佐矣
亞於伊傅
而以管樂自許者謙志也
才與管仲等
而德則過之
曹操撃劉表
表卒
子琮擧荊州降操
劉備奔江陵
操追之
備走夏口
操進軍江陵
遂東下
亮謂備曰
請求救於孫將軍
亮見權説之
權大悦
操遣權書曰
今治水軍八十萬衆
與將軍會獵於呉
權以示羣下
莫不失色
張昭請迎之
魯肅以爲不可
勸權召周瑜
瑜至
曰請得數萬精兵
進往夏口
保爲將軍破之
權抜刀斫前奏案曰
諸將吏
敢言迎操者
與此案同
遂以瑜督三萬人
與備并力逆操
進遇於赤壁
瑜部將黄蓋曰
操軍方連船艦
首尾相接
可燒而走也
乃取蒙衝鬭艦十艘
載燥荻枯柴
灌油其中
裹帷幔
上建旌旗
豫備走舸繋於其尾
先以書遣操
詐爲欲降
時東南風急
蓋以十艘最著前
中江擧帆
餘船以次倶進
操軍皆指言蓋降
去二里餘
同時發火
火烈風猛
船往如箭
燒盡北船
烟焰漲天
人馬溺燒
死者甚衆
瑜等率輕鋭
靁鼔大進
北軍大壊
操走還
後屢加兵於權
不得志
操歎息曰
生子當如孫仲謀
向者劉景昇兒子
豚犬耳
琮
藏宗切
江陵
府屬湖北
卽荊州
夏口
地在江夏縣西
遺
去聲
下同
治
平聲
以爲
之爲
保爲
之爲並去聲
逆操
迎擊曰逆
赤壁
山在武昌府蒲圻縣西北
蓋
音甘入聲
艦
音檻
戰船
四方施板
以禦矢
狀如牢曰艦
蒙衝
船狹而長曰蒙衝
以衝突敵船者也
艘
音騒
船總名曰艘
燥
音嫂
乾也
萩
音狄
萑也
裹
音果
包也
舸
音歌上聲
楚謂大船曰舸
著
音長入聲
焰
音𧰟
靁
擂同
音來
仲謀
權字
景升
表字
劉備徇荊州江南諸郡
周瑜上疏於權曰
備有梟雄之姿
而有關羽張飛熊虎之將
聚此三人在疆埸
恐蛟龍得雲雨
終非池中物也
宜徙備置呉
權不從
瑜方議圖北方
會病卒
魯肅代領其兵
肅勸權
以荊州借劉備
權從之
權將呂蒙
初不學
權勸蒙讀書
魯肅後與蒙論議
大驚曰
卿非復呉下阿蒙
蒙曰
士別三日
卽當刮目相待
上
上聲
梟
與蟂通
水蟲
似蛇四足
而能害人者也
埸
音亦
境也
蛟
龍屬無角
阿
音遏
發語辭也
劉備初用龐統爲耒陽令
不治
魯肅遣備書曰
士元非百里才
使爲治中別駕
乃得展其驥足耳
備用之
勸取益州
備畱關羽守荊州
引兵泝流
自巴入蜀
襲劉璋
入成都
備既得益州
孫權使人從備求荊州
備不肯還
遂爭之
已而分荊州
備自蜀取漢中
自立爲漢中王
漢中將關羽
自江陵出
攻燓城取襄陽
自許以南
往往遙應羽
威震華夏
曹操至議徙許都以避其鋒
司馬懿曰
備權外親内疎
關羽得志
權必不願也
可遣人勸權躡其後
許割江南以封權
操從之
時魯肅已死
呂蒙代之
亦勸權亦圖羽
操師救燓
權將陸遜
又襲羽後
羽狼狽走還
權軍獲羽斬之
遂定荊州
耒陽
縣屬衡州
治中別駕
漢制
治中從刺史行部
別乘一乘傳車
故曰別駕
泝
音素
逆流而上
使人
諸葛瑾
樊城
縣屬襄陽
華夏
中國文明
故曰華夏
狼狽
狽音貝
狼屬
生子或缺二足
欲行則必兩狼相附
而後動
如失其一
則其一不能行
故謂悴遽失措曰狼狽
一説
狽前二足短
駕狼而行
失狼則不能動也
未詳孰是
初曹操自兗州牧
入爲丞相
領冀州牧
封魏公
作銅雀臺於鄴
已而進爵爲王
用天子車服
出入警蹕
以子丕爲王太子
操卒
丕立
自爲丞相冀州牧
魏羣臣言
魏當代漢
丕遂迫帝禪位
以帝爲山陽公
帝在位改元者三
曰初平
興平
建安
元年至二十五年
則皆曹操爲政時也
共三十一年
禪位又十四年
而卒
漢自高祖元年爲王
五年爲帝
至是二十四世
四百二十六年
追帝禪位
禪音膳
讓也
通鑒
建安二十五年正月
魏王操卒
帝遣華歆授太子丕魏王璽綬
尊王后爲王太后
又改元曰延康十月乃禪
司馬溫公曰
教化國家之急務也
而俗吏慢之
風俗天下之大事也
而庸君忽之
夫惟明智君子
深識遠慮
然後知其爲益之大
而收功之遠也
光武遭漢中衰羣雄麋沸
奮起布衣
紹恢前緒
征伐四方
日不暇給
乃能敦尙經術
賓延儒雅
開廣學校
修明禮樂
武功旣成
文德亦治
繼以孝明孝章
遹追先志
臨雍拜老
横經問道
自公卿大夫
至于郡縣之吏
咸用經明行修之人
虎賁衞士
皆習孝輕
匈奴子弟亦遊太學
是以教立於上
俗成於下
自三代旣亡
風化之美
未有若東漢之盛者也
及孝和以降
貴戚擅權
嬖倖用事
賞罰無章
賄賂公行
賢愚混殽
是非顚倒
可謂亂矣
然猶綿綿不至亡者
上有公卿袁安
楊震
李固
杜喬
陳蕃
李膺之徒
用公義以扶其危
下有布衣符融
郭泰
范滂
許劭之流
立私論以救其敗
至有觸冒斧𨨞
僵仆於前
而忠義奮發
繼起於後
隨踵就戮
視死如歸
夫豈特數子之賢哉
亦光武明章之遺化也
當是時
苟有明君作而振之則漢氏之祚
猶未可量也
不幸承以桓靈之昏虐
保養姦曲
殄滅忠良
積多士之憤
畜四海之怨
於是何進召戎
董卓乘釁
袁紹之徒
從而構難
遂使乘輿播越
宗廟丘墟
大命隕絶
不可復救
然州郡擁兵
互相吞噬
何嘗不以尊漢爲辭
以魏武之强暴
加有大功
其蓄無君之心久矣
乃至沒身
不致廢漢而自立者
豈其意之不欲哉畏名疑而自抑也
由是觀之
教化安可慢
風俗安可忽哉
三國
漢
附魏吳二僭國
按曾氏云
天下非一統者
本可各自一國編集
又恐初學讀者
迷其時代之先後
今但以一國源流相接者爲提頭
而附同時之國於其閒
而曾氏而仍陳壽之舊
以魏稱帝
而附漢呉
剡既遵朱子綱目義例
而改正少微通鑑矣
今復正此書
以漢接統云
昭烈皇帝
諱備
字玄德
漢景帝子中山靖王勝之後
有大志少言語
喜怒不形
身長七尺五寸
垂手下膝
顧自見其耳
蜀中傳言
曹丕簒立
帝已遇害
於是漢中王
發喪制服
諡曰孝愍皇帝
夏四月
卽帝位於武擔之南
大赦
改元章武
以諸葛亮爲丞相
許靖爲司徒
立宗廟
袷祭高皇帝以下
立夫人呉氏爲皇后
子禪爲皇太子
魏主丕
姓曹氏
沛國譙人也
父操爲魏王
丕嗣位
首立九品官人之法
州郡皆置九品中正
區別人物
第其高下
丕既簒漢
自立爲帝
追尊操爲太祖武皇帝
改元黄初
官人之法
謂以人才第爲九品
如後世散官九品也
區別
區處分別
九品
元朝官九品
有正有從
文資一品
正曰
金紫錄大夫
銀青榮祿太夫
從曰光祿大夫
榮祿大夫
二品
正曰
資德大夫
資政大夫
資善大夫
從曰正奉大夫
通奉大夫
中奉大夫
三品
正曰正議大夫
通議大夫
嘉議大夫
從曰
大中大夫
中大夫
亞中大夫
四品
正曰中議大夫
中憲大夫
中順大夫
從曰朝請大夫
朝散大夫
朝列大夫
五品
正曰奉政大夫
奉議大夫
從曰奉直大夫
奉訓大夫
六品
正曰
承德勞
承直郎
從曰承務郎
儒林郎
七品
正曰文林郎
承事郎
從曰徴事郎
從仕郎
八品
正曰登使仕郎
將仕郎
從曰登仕佐郎
九品
正從直注曰初入仕官員
武資一品
正從同上
二品
正曰
龍虎衞上將軍
金吾衞上將軍
驃騎衞上將軍
從曰奉國上將軍
輔國上將軍
鎭國上將軍
三品
正曰昭勇大將軍
昭毅大將軍
從曰安遠大將軍
定遠大將軍
懷遠大將軍
四品
正曰廣威將軍
宣威將軍
從曰信武將軍
顯武將軍
五品
正曰
武節將軍
武德將軍
從曰武略將軍
武衆將軍
六品
正曰昭信校尉
從曰忠顯校尉
忠武校尉
七品
正曰忠勇校尉
忠翊校尉
從曰敦武校尉
修武校尉
八品
正曰進義校尉
保義校尉
從曰進義副尉
保義副尉
九品
正從亦同上
魏九品
其亦不出乎此數者之目
帝恥關羽之没
自將伐孫權
權求和
不許
權遣使於魏
魏封權爲呉王
魏主問呉使趙咨曰
呉王頗知學乎
咨曰
呉王任賢使能
志存經略
雖有餘閑博覧書史
不效書生尋章摘句
魏主曰
呉難魏乎
咨曰帶甲百萬
江漢爲池
何難之有
曰
呉如大夫者幾人
咨曰
聰明特達者
八九十人
如臣之比
車載斗量不可勝數
使
去聲
下並同
輕略
輕略述略
摘
音責
又音易
挑也
難
如字
慈湖王氏曰
難去聲
言吳不敢輕易於魏
勝
音升
數
上聲
林曰
帝王之學與書生異
書生之所學者
尋章摘句而已
若夫帝王之學
以成天下之務
若但以章句爲學
則如隋煬帝陳後主
雖學通愽今古
文彩華麗
終不免於亡也
漢高祖
目不知詩書
而其滅秦誅楚
所行之事
擧合仁義
宋太祖
未嘗畱意藝文
而平日所言所行
載在史册者
莫不暗合詩書
必如是
然後可以爲帝王之學也
帝自巫峽至夷陵
立數十屯
與呉軍相拒累月
呉將陸遜連破其四十餘營
帝夜遁
巫峽
在䕫州府巫山縣
峽音洽
累
上聲
營
音榮
遁
音鈍
逃也
魏主責呉侍子
不至
怒伐之
呉王改元黄武
臨江拒守
三年夏四月
帝崩
在位三年
改元者一
曰章武
諡曰昭烈皇帝
太子禪卽位
封亮爲武郷侯
太子既立
是爲後皇帝
後皇帝
名禪
字公嗣
昭烈皇帝子也
年十七卽位
改元建興
丞相諸葛亮受遺詔
輔政
昭烈臨終謂亮曰
君才十倍曹丕
必能安國家
終定大事
嗣子可輔輔之
如其不可
君可自取
亮涕泣曰
臣敢不竭股肱之力
效忠貞之節
繼之以死
亮乃約官職修法制
下教曰
夫參署者
集衆思廣忠益也
若遠小嫌
難相違覆
曠闕損矣
亮乃遣鄧芝
使呉修好
芝見呉王曰
蜀有重險之固
呉有三江之阻
共爲脣齒
進可兼并天下
退可鼎足而立
呉遂絶魏
專與漢和
參署
參佐署事
若遠小嫌云云
難去聲
遠離
違戻
覆反也
言參佐職
若遠小疑難而相違戻
不肯匡救其失
則反増其闕損矣
好
去聲
見
音現
重
平聲
三江
婁江
東江
松江
魏主以舟師撃呉
呉列艦于江
江水盛長
魏主臨望歎曰
我雖有武夫千羣
無所施也
於是還師
長
音張上聲
還
音旋
南夷畔漢
丞相亮往平之
有孟獲者
素爲夷漢所服
亮生致獲
使觀營陣
緃使更戰
七緃七禽
猶遺獲
獲不去曰
公天威也
南人不復反矣
畔
反也
爲
去聲
更
音庚
禽
擒同
魏主又以舟師臨呉
見波濤洶湧歎曰
嗟乎固天所以限南北也
洶
音凶上聲
水貌
湧
音勇
騰也
魏主丕殂
僭位七年
改元者一
曰黄初諡曰文皇帝
子叡立
是爲明帝
叡母被誅
丕嘗與叡出獵
見子母鹿
既射其母
使叡射其子
叡泣曰
陛下已殺其母
臣不忍殺其子
丕惻然
及是爲嗣
卽位
被誅
黄初二年
叡母甄氏
以郭貴嬪譖而賜死
射
音石
處士管寧字幼安
自東漢末
避地遼東
三十七年
魏徴之
乃浮海西歸
拝官不受
漢丞相亮
率諸軍北伐魏
臨發上疏曰
今天下三分
益州疲弊
此危急存亡之秋也
宜開張聖聽
不宜塞忠諌之路
宮中府中
倶爲一體
陟罰臧否
不宜異同
若有作姦犯科
及忠善者
宜付有司
論其刑賞以昭平明之治
親賢臣遠小人
此先漢所以興隆也
親小人遠賢臣
此後漢所以傾頽也
臣本布衣
躬畊南陽
苟全性命於亂世
不求聞達於諸侯
先帝不以臣卑鄙
猥自枉屈
三顧臣於草廬之中
諮臣以當世之事
由是感激
許先帝以驅馳
先帝知臣謹慎
臨崩
寄以大事
受命以來
夙夜憂懼
恐付託不效
以傷先帝之明
故五月渡瀘
深入不毛
今南方已定
兵甲已足
當奬率三軍
北定中原
興復漢室還于舊都
此臣所以報先帝
而忠陛下之職分也
上
去聲
塞
音色
宮中
宦官女子所在
府中
大臣宰相所居
否
音皮上聲
科
政令之條曰科
遠
去聲
下同
猥
鳥賄切
濫也
瀘
水出邛都
東流入江
不毛
不生草木之地
中原
關中地
土沃物豐
故曰中原
復
音伏
還
音旋
舊都
長安洛陽
遂屯漢中
明年率大軍攻祁山
戎陣整齊
號令明肅
始魏以昭烈既崩
數歳寂然無聞
略無所備
猝聞亮出
朝野恐懼
於是天水安定等郡
皆應亮
關中響震
魏主如長安
遣張郃拒之
亮使馬謖督諸軍
戰于街亭
謖違亮節度
郃大破之
亮乃還漢中
已而復言於漢帝曰
漢賊不兩立
王業不偏安
臣鞠躬盡力
死而後已
至於成敗利鈍
非臣所能逆覩也
引兵出散關
圍陳倉不克
祁山
在西和州
猝
音村入聲
急遽也
朝野
朝廷田野
安定
屬陝西
今涇州
郃
音甘入聲
謖
音縮
街亭
在秦州隴城縣
節度
節制法度
逆覩
預見也
散關
在鳳州梁泉縣
陳倉
邑屬扶風
呉王孫權
自稱皇帝於武昌
追尊父堅
爲武烈皇帝
兄策爲長沙桓王
已而遷都建業
武昌
府屬湖廣
建業
郡屬江東
今應天府
蜀漢丞相亮
又伐魏
圍祁山
魏遣司馬懿督諸軍拒亮
懿不肯戰
賈詡等曰
公畏蜀如虎
奈天下笑何
懿乃使張郃向亮
亮逆戰
魏兵大敗
亮以糧盡退軍
郃追之
與亮戰
中伏弩而死
亮還勸農講武
作木牛流馬
治邸閣
息民休士
三年而後用之
悉衆十萬
又由斜谷口伐魏
進軍渭南
魏大將軍司馬懿
引兵拒守
亮以前者數出
皆運糧不繼
使己志不伸
乃分兵屯田
耕者雜於渭濱居民之閒
而百姓安堵
軍無私焉
亮數挑懿戰
懿不出
乃遣以巾幗婦人之服
亮使者至懿軍
懿問其寢食及事煩簡
而不及戎事
使者曰
諸葛公夙興夜寐
罰二十以上皆親覽
所噉食不至數升
懿告人曰
食少事煩
其能久乎
亮病篤
有大星
赤而芒
墜亮營中
未幾亮卒
長吏楊儀
整軍還
百姓奔告懿
懿追之
姜維令儀反旗鳴鼓
若將向懿
懿不敢逼
百姓爲之諺曰
死諸葛
走生仲達
懿笑曰
吾能料生
不能料死
亮嘗推演兵法
作八陣圖
至是懿案行其營壘
歎曰
天下奇材也
亮爲政無私
馬謖素爲亮所知
及敗軍流涕斬之
而卹其後
李平
廖立
皆爲亮所廃廢
及聞亮之喪
皆歎息流涕
卒至發病死
史稱
亮開誠心布公道
刑政雖峻
而無怨者
眞識治之良材
而謂其材長於治國
將略非所長
則非也
初丞相亮
嘗表於帝曰
臣成都有桑八百株
薄田十五頃
子弟衣食自有餘
不別治生以長尺寸
臣死之日
不使内有餘帛
外有贏材
以負陛下
至是卒如其言
諡忠武
中伏
之中去聲
木牛
亮與杜叡胡忠作之
象牛馬狀
貯米其中
而機巧使可行以運糧
治邸
之治
治國
之治
治生
之治
並平聲
邸閣
邸或作低
謂岸傍低落者
以閣板爲道也
斜谷口
斜音耶
在興元府
梁州記曰
南口曰襃
北口曰斜
至鳳州界
凡百五十里
數出
之數音朔
下南幷同
安堵
堵音覩
牆也
言民安如牆堵
挑
音調上聲
誘也
遺
去聲
幗
古獲切
婦人喪冠
上
上聲
親覽
言亮罰杖罪二十以上者
必親臨也
噉
音談上聲
芒
焰也
幾
如字
長史
之長音張上聲
奔
去聲
令
去聲
將向
之將音漿
逼
迫近曰逼
仲逹
懿字
料
度也
推
音吹
演
音衍
廣也
八陣圖
在興元府西縣定軍山下
筌蹄云
聚石爲之
以天地風雲爲四正
龍虎鳥蛇爲四奇
爲亮
之爲去聲
下同
寥
音澑
姓也
株
根也
弟
一作孫
長尺
之長音張上聲
贏
音盈
餘也
胡曰
孔明親統大師
入佗人境久駐
而魏師不敢攻
雑畊而居民無所苦
三代之兵若時雨
孔明其庶幾矣
論者或譏其短於將略
不亦過乎
魏主性好土功
先是既治許昌宮
後又作洛陽宮
徙長安鐘簴橐駝銅人承露盤於洛陽
盤折聲聞數十里
銅人重不可致
乃大發銅
鑄銅人二
列坐於司馬門外
號曰翁仲
起土山於芳林園
植雜木善草
捕禽獸致其中
諫者皆不納
好
去聲
許昌
邑屬許州
今長杜縣
簴
鐻同
橐駝
獸名
羊首牛身
橐音託
折
音舌
司馬門
宮外門曰司馬
植
種也
魏主有疾
召司馬懿入朝
以曹爽爲大將軍
魏主叡殂
僭位十四年
改元者三
曰太和
青龍
景初
子芳立
是爲廢帝邵陵厲公
芳八歳卽位
司馬懿曹爽
受遺詔輔政
懿爲太傅
太和
卽位二年改元
厲公
史稱齊王芳
文帝兄任城王子
明帝養爲太子
邵陵晉所封號
厲其諡也
漢自丞相亮既亡
蔣琬爲政
楊敏毀琬曰
作事憒憒
不及前人
或請推治敏
琬曰
吾實不如前人
無可推
琬卒
費褘董允爲政
公亮盡忠
允卒
姜維與費褘竝爲政
憒
古對切
心亂也
前人
謂諸葛亮
推
音吹
下同
治
平聲
費
音肥去聲
褘
音輝
魏曹爽驕奢無度
司馬懿殺之
懿爲魏丞相
加九錫不受
爽之黨夏侯覇奔蜀
姜維問之曰
懿得政
復有征伐志否
覇曰
彼營立家門
未遑外事
有鍾士季者
雖少若管朝政
呉蜀之憂也
遑
暇也
少
去聲
魏司馬懿卒
以其子師
爲撫軍大將軍
録尙書事
呉主殂
諡曰太皇帝
子亮立
漢費褘
汎愛不疑
降人刺殺之
姜維用事
數出兵攻魏
汎
音泛
廣也
降人
魏將郭循
降音項平聲
刺
音次
數
音朔
下同
魏李豐
數爲魏主所召
司馬師知其議己殺之
魏主不平
左右勸誅師
魏主不敢發
師廢魏主
僭位十六年
改元者二
曰
正始
嘉平
師迎立高貴郷公
是爲廢帝
名髦
文帝之孫
明帝之姪
年十四卽位
爲魏
之爲去聲
己
音紀
正始
卽位二年改元
高貴郷
邑屬大名
髦
音毛
姪
音秩
東海王霖子
揚州都督毋丘儉
刺史文欽
起兵討司馬師
師撃敗之
師卒
弟昭爲大將軍
録尙書事
已而爲大都督
假黄鉞
揚州都督諸葛誕
起兵討昭
昭攻殺之
昭爲相國
封晉公
加九錫不受
毋丘
姓
毋音無
儉
名也
假黄鉞
鉞音越
大斧也
以黄金爲飾
乃天子之所杖也
昭爲都督而亦用之
故曰假
誕
音但
呉主亮親政
數出中書
視太帝時舊事
嘗食生梅索蜜
蜜中有鼠矢
召藏吏問曰
黄門從爾求蜜邪
吏曰
向求不敢與
黄門不服
令破鼠矢
矢中燥
因大笑曰
若矢先在蜜中
中外倶濕
今外濕内燥
必黄門所爲也
詰之果服
左右驚慄
大將軍孫綝
以其多所難問
稱疾不朝
以兵圍宮
廢亮爲會稽王
迎立瑯琊王休
休立
以綝爲丞相
綝又無禮於新君
遂被誅
數
音朔
蜜
蜂黄黒色似蝱
作房於巖
採花爲蜜
味甜可食
矢
屎同
藏
音狀
從
如字
令
去聲
綝
音琛
難
去聲
休
亮庶兄
魏主髦見威權日去
不勝其忿
曰司馬昭之心
路人所知也
率殿中宿衞蒼頭官僮
鼔譟出欲誅昭
昭之黨賈充
入與魏主戰
成濟抽戈刺魏主髦
殞于車下
追廢爲庶人
僭位七年
改元者二
曰正元
甘露
司馬昭迎立常道郷公璜
是爲魏元皇帝
常道郷公元皇帝
初名璜
燕王宇之子
操之孫也
年十五卽位
改名奐
勝
音升
宿衞
直宿護衞
僮
音同
僕也
成濟
成姓
濟名
亦昭黨也
刺
音次
殞
于敏切
殂也
奐
音煥
漢姜維屢伐魏
司馬昭患之
遣鄧艾鍾會
將兵入寇
會從斜谷駱谷子午谷
趨漢中
艾自狄道
趨甘松沓中
以綴姜維
維聞會聞已入漢中
引兵從沓中還
艾追躡之大戰
維敗走
還守劍閣以拒會
艾進至陰陰平
行無人之地七百里
鑿山通道
造作橋閣
山高谷深
艾以氈自裹
推轉而下
將士皆攀木縁崖
魚貫而進
至江油
以書誘漢將諸葛瞻
瞻斬其使
列陣綿竹以待
敗績
漢將軍諸葛瞻死之
瞻子尙曰
父子荷國重恩
不早斬黄皓
使敗國殄民
用生何爲
策馬冒陳而死
艾
五蓋切
會
士季名
駱谷
在洋州眞符縣
通鑒注
南口曰黨谷
北口曰駱谷
子午谷
在洋州東百六十里
筌蹄云
南北相當
故曰子午
自杜陵
直絶南山
徑漢中
狄道
縣屬臨兆
甘松沓中
蜀地
在狄道西南
以地產甘松而得名
沓音覃入聲
綴
陟衞切
牽制其軍也
劍閣
在廣元府綿谷縣
陰平
郡屬鞏昌
今文州
推
音退平聲
江油
郡屬順元
今龍州
瞻
亮子
綿竹
縣屬漢州
漢人不意魏兵卒
至不爲城守
乃遣使奉璽綬
詣艾降
皇子北地王諶怒曰
若理窮力屈
禍敗將及
便當父子君臣
背城一戰
同死社稷
以見先帝可也
奈何降乎
帝不聽
諶哭於昭烈之廟
先殺妻子
而後自殺
艾至成都
帝出降
魏封爲安樂公
帝在位四十一年
改元者四
曰建興
延煕
景耀
炎興
右自高帝元年乙未
至後帝禪炎興癸未
凡二十六帝
通四百六十九年而漢亡
樂
音洛
漢亡
王莽十五年
劉玄二年
在内
呉主休殂
諡曰景皇帝
兄子烏程侯皓立
兄
孫和
烏程
縣屬湖州
魏司馬昭
先是已受九錫
已而進爵爲晉王
昭卒
子炎嗣
魏主奐僭位六年
改元二
曰景元
咸煕
炎迫魏主禪位
封爲陳畱王
後卒
晉人諡之曰元
魏自曹丕
至是凡五世
四十六年而亡
自漢亡後
又歴甲申
闕正統一年
西晉
世祖武皇帝
姓司馬
名炎
河内人
昭之子
懿之孫也
昭爲晉王
議立世子
議者以炎髪立
委地
手垂過膝
非人臣之相
遂立
已而嗣爲王
卽帝位
追尊懿爲宣皇帝
師爲景皇帝
昭爲文皇帝
大封宗室
晉有滅呉之志
以羊祜都督荊州事
呉以陸抗都督諸軍
祜與抗對境
使命常通
抗遣祜酒
祜飲之不疑
抗疾
祜與之成樂
抗卽服之曰
豈有酖人羊叔子哉
祜務修德政
以懐呉人
毎交兵
刻日方戰
不掩襲
抗亦告其邊戍
各保分界而已
毋求細利
時呉主皓
不修德政而欲兼并
使術士筮取天下
對曰
庚子歳
青蓋當入洛陽
蓋謂銜璧之事
而皓不悟
用諸將謀
數侵盗晉邊
抗諌不聽
抗卒
祜請伐呉
議者多不同
祜歎曰
天下不如意事
十常七八
惟杜預張華贊其計
祜病
求入朝面陳
晉帝欲使祜臥護諸將
祜曰
取呉不必臣行
但平呉之後
當勞聖慮耳
祜卒
以杜預爲鎭南大將軍
督荊州軍事
呉主皓淫虐日甚
預表請速征之
表至
張華適與帝棊
卽推枰斂手贊其決
帝許之
山濤告人曰
自非聖人
外寧必有内憂
釋呉爲外懼
豈非算乎
時濤爲吏部尙書
濤昔在魏晉之閒
與嵆康
阮籍
籍兄子咸
向秀
王戎
劉伶
相友
號竹林七賢
皆崇尙老莊虚無之學
輕蔑禮法
縱酒昏酣
遺落世事
士大夫皆慕效之
謂之放達
惟濤惟仍畱意世事
至是典選
甄抜人物
各爲題目而奏之
時人稱之爲山啓事
世子
王侯太子曰世子
使命
之使去聲
遺祜
之遺去聲
成藥
合成藥劑
酖
鴆同
叔子
祜字
刻
音克
期也
分
音墳去聲
毋
無同
銜璧
降者必銜璧以示降
數
音朔
贊
因而佐成曰贊
一説
助也
美也
亦通
勞聖慮
謂吳旣平
更缺處置
推
音退平聲
枰
棊局
爲外懼
謂外
旣滅吳
内且有患
莫若制吳於外
以安其内
而爲計之愈也
稽
音奚
向
音餉
老莊
老子
莊子
蔑
音眠入聲
典選
吏部典主選擧
甄
居延切
察也
啓
跪陳其事曰啓
晉大擧伐呉
杜預出江陵
王濬下巴蜀
呉人於江磧要害處
竝以鐵鎖横江截之
又作鐵錐長丈餘
暗置江中
逆拒舟艦
濬作大筏
令善水者以筏先行
遇錐輒著筏而去
又作大炬
灌以麻油
遇鎖焼之
須臾融液斷絶
於是船無所礙
遂先克上流諸郡
預遣人
率奇兵夜渡
呉將懼曰
北來諸軍
乃飛渡江也
預分兵與濬合
攻武昌降之
預謂兵威已振
譬如破竹
數節之後
迎刃而解
無復著手擧也
遂指授羣帥方略
徑造建業
濬戎卒八萬
方舟百里
擧帆直指建業
鼓譟入石頭城
呉主皓面縛輿櫬降
封歸命侯
遂符庚子入洛之讖
自大帝至是四世
稱帝者凡五十二年而亡
遡孫策定江東以來
通八十餘年
濬
音峻
磧
音冩入聲
水渚有石曰磧
錐
音追
鋒芒鋭曰錐
筏
音伐
桴也
編竹木以爲之
著
音張入聲
下同
置也
炬
火把曰炬
束葦爲之
礙
五漑切
拒也
遣人
周旨
吳將
孫歆
降
音項平聲
下同
造
音操
至也
石頭城
在建業
面縛
謂縛手於後
惟見其面也
輿櫬
櫬切覲切棺
也
以車載棺
示死罪
遡
音素
逆數也
司馬溫公曰破虜以孤遠之兵
決忠憤之志
首犯賊鋒
深蹂川洛
討逆以童子一旅之衆
揮馬箠以下江東
耆儒宿將
狼狽失據
開地千里
眞英才也
大帝承父兄之烈
師友忠賢
以成前志
赤壁之役
決策定慮
以摧大敵
非明而有勇
能如是乎
奄有荊揚
薄于南海
傳祚累世
宜矣
會稽景帝
皆明惠敢決
有先世之風
歸命驕愎
殘虐深於傑紂
求欲不亡得乎
晉代魏十有六年
至太康元年而滅呉
又十年帝崩
帝初卽位
嘗焚雉頭裘於太極殿前
以示儉
既而侈緃
後宮數千
常乘羊車
宮人挿竹葉干門
洒鹽以待之
羊車所至
卽畱酣宴
與羣臣語
未嘗有經國遠謀
自呉既平
謂天下無事
盡去州郡武備
山濤獨憂之
漢魏以來
羌胡鮮卑降者
多處塞内諸郡
郭欽嘗上疏
謂宜及平呉之威
漸徙内郡雜胡於邊地
峻四夷出入之防
明先王荒服之制
帝不聽
卒爲天下患
帝在位改元者三
曰泰始
咸寧
太康
太子立
是爲孝惠皇帝
雉頭裘
釋文
以雉頭毛爲之
案通鑒
咸寧四年
太毉司馬程據嘗獻此裘
帝遂焚之
敕内外
有獻奇技異服者罪之
挿竹洒鹽
皆欲以誘羊入也
酒所蟹切
去
上聲
處
音杵
上上聲
雑胡
謂我狄之在塞内諸郡
相雑而居者
宜遷之於外也
在位
凡二十六年
孝惠皇帝
名衷
性不慧
爲太子時
納妃賈氏
充之女也
多權詐
衞瓘嘗侍武帝
陽醉跪于前
以手撫床曰
此座可惜
武帝悟
密封尙書疑事
令太子決之
賈氏大懼
倩外人具草代對
令太子自寫
武帝悦
得不廢
至是卽位
賈氏爲皇后預政
皇太后楊氏
乃帝母楊后之從妹
父駿爲太傅
賈后殺駿而廢太后
殺太宰汝南王亮
殺太保衞瓘
殺楚王瑋
以衆望用張華
裴頠
王戎
管機要
華盡忠帝室
后雖凶險
猶知敬重
與頠同心輔政
數年之閒
雖暗主在上
而朝野安靜
戎與時浮沈
無所匡救
性復貪吝
田園遍天下
執牙籌晝夜會計
家有好李
恐人得其種
常鑚其核
凡所賞抜
專事虡名
阮咸之子瞻見戎
戎問曰
聖人貴名教
老莊明自然
其旨異同
瞻曰
將無同
戎咨嗟良久
遂辟之
時號三語掾
是時王衍樂廣
皆善清談
衍神情明秀
少時山濤見之曰
何物老嫗
生寧馨兒
然誤天下蒼生者
未必非此人也
衍弟澄及阮咸
咸從子脩
胡毋輔之
謝鯤
畢卓等
皆以任放爲達
醉裸不以爲非
比舎郎釀熟
卓夜至甕閒盜飮
爲守者所縛
旦視之畢吏部也
樂廣聞而笑之曰
名教中自有樂地
何必乃爾
初魏時
何晏等立論
以天地萬物
皆以無爲本
衍等愛重之
裴頠著崇有論
不能救
衷
音中
瓘
音貫
陽
與佯通
尙
音常
疑事
尙書難決之事
草
藁也
預
與同
從
去聲
下同
駿
皇太后父
亮
宗室子
自亮及虓
凡八王
所出未詳
姑注曰宗室子
大槩皆武帝子也
讀者詳之
瑋
音葦
宗室子
頠
音危上聲
牙籌
象牙算子
會
音檜
算也
種
上聲
名教
禮義躬行
自然
清虛無爲
將無同
殆將不也
有小大長短輕重是非得失可揆
謂之無
不可也
何晏之論
見於無
遂以虛爲宗
而遺失形而下者
裴頠之論見於有
遂以形器爲執
而遺失形而上者
皆不知理之言
非聖人之正道也
太子遹非賈后所生
后廢殺之
征西大將軍趙王倫
矯詔勒兵入宮
廢后殺之
殺張華裴頠
倫爲相國
淮南王允
率兵討倫
不克死
倫殺衞尉石崇
崇有愛妾緑珠
倫嬖人孫秀求之
不與
秀誣崇奉允爲亂
收之
崇曰
奴輩利吾財耳
收者曰
知財爲慶相
奴卒亦加爵位
毎朝會
貂蟬盈坐
時人語曰
貂不足
狗尾續
齊王冏鎭許昌
成都王穎鎭鄴
河閒王顒鎭
關中
各擧兵討倫
倫伏誅
冏輔政
驕奢擅權
顒使長沙王乂殺之
頴亦恃功驕奢
已而與顒擧兵反
乂奉帝及頴戰
頴將陸機戰敗
被収歎曰
華亭鶴唳可復聞乎
與弟雲
皆爲頴所殺
機雲皆陸抗子也
頴進兵入京師
爲丞相
已而還鄴
顒表頴爲皇太弟
東海王越
奉帝命征頴
頴遣兵拒戰于蕩陰
乘輿敗績
侍中嵆紹
以身衞帝
被殺
血濺帝衣
頴迎帝入鄴
左右欲浣帝衣
帝曰
嵆侍中血
勿浣也
頴奉帝還洛
顒將張方在洛
遷帝於長安
顒廢太弟頴
更立豫章王熾爲太弟
東海王越發兵
西入長安
奉帝還洛
以越輔政
成都王頴
先據洛陽
已而奔長安
又自武關奔新野
遂北濟河
収故將士
爲頓丘太守所執
時范陽王虓據鄴
送頴於虓
未幾被殺
遹
音聿
謝玖所出
倫
宣帝第九子
允
宗室子
衞尉
九卿之一
主衞宮掖者也
貂蟬
冠名
貂音凋
鼠屬
通鑒注
貂内勁悍而外温潤
蟬居高清潔
口在腋下
因物生義
以爲冠飾
續
音俗
繼也
冏
倶永切
文帝次子齊王攸子
穎
宗室子
河閒
郡屬河東
閒音㵎
顒
音玉平聲
亦宗室子
乂
音刈
宗室子
華亭
縣屬松江
機所封也
唳
音麗
嗚也
爲穎
之爲
爲頓
之爲去聲
越
宗室子
蕩陰
縣屬彰德
新野
縣屬鄧州
頓丘
郡屬河東
今開州
太守
馮嵩
虓
許交切
宗室子
幾
如字
黄曰
趙王倫旣殺賈后
因以簒帝
晉之大臣
無以制之
趙王倫旣伏誅
乃復以齊王冏爲大司馬
不知冏旣得志
是又一倫也
齊王冏旣横志
乃復以長沙王乂討冏
不知使乂而得志
是又一冏也
長沙王乂旣死
乃復以成都王穎爲皇太弟
不知穎旣得志
抑又有甚於乂也
晉朝措置
乖繆如此
其與漢之大臣
旣誅諸呂
而復卻齊王
禍根一斬而絶者
豈不萬萬相遠哉
論至于此
則知平勃眞社稷臣
故社稷之危不旋踵而安
晉朝無社稷之臣
故國家之亂
終無自而治也
帝食麺中毒而崩
或曰
東海王越鴆之也
帝昏愚
天下大饑
帝曰
何不食肉糜
華林園聞蛙鳴
帝曰
彼鳴者糜爲官乎
爲私乎
左右戲之曰
在官地者爲官
在私地者爲私
方賈氏專政
時人知將亂
索靖指洛陽宮門銅駝歎曰
會見汝在荊棘中耳
趙王倫亂後
諸王迭相殘滅
天下大亂
中毒
之中去聲
糜
音眉
粥也
華林園
在洛陽
爲官
之爲去聲
下並同
將亂
之將音漿
索
蘇各切
姓也
劉淵興于左國城
淵故南匈奴之後
匈奴由漢魏以來臣中國
其先世自以漢甥
冒漢姓
父豹爲左部帥
生淵
幼而雋異
博習經史
嘗曰
吾恥随陸無武
遇高帝而不能建封侯之業
絳灌無文
遇文帝而不能興庠序之教
豈不惜哉
於是兼學武事
姿貌魁偉
初爲侍子在洛
豹死
武帝以淵代爲五部帥
既而爲北部都尉
五部豪傑多歸之
及帝世
以爲五部大都督
成都王頴
表爲左賢王
嘗使將兵在鄴
淵子聰
亦驍勇絶人
博渉經史
善屬文
彎弓三百斤
淵從祖宣曰
漢亡以來
我單于徒有虡號
無復尺土
自餘王侯
降同編戸
今吾衆雖衰
猶二萬
奈何斂手受役
奄過百年
司馬氏骨肉相殘
四海鼎沸
左賢王英武超世
復呼韓邪之業
此其時也
乃相與謀推之
淵説頴
請帥五部來助
既至左國城
宣等推爲大單于
二旬閒衆五萬
都離石
胡晉歸之者愈衆
乃建國號曰漢
稱漢王
淵有族子曜
生而眉白
目有赤光
幼聰慧
有膽量
亦好讀書屬文
射能洞鐵七寸
至是爲淵將
左國城
未詳所在
南匈奴之後
冒頓十九世孫
甥
音生
姊妹之子曰甥
冒
猶渉也
雋
音俊
智過千人曰雋
隨陸
隨何
陸賈
絳灌
絳候周勃
灌嬰
庠序
皆國學名
殷曰庠
周曰序
庠音詳
驍
音澆
武也
屬
音燭
綴也
從祖
伯叔祖也
從去聲
編戸
民也
奄
忽也
鼎沸
言亂如鼎湯之沸也
復呼
之復音伏
推
音退平聲
帥五
之帥音率
離石
縣屬石州
量
音亮
度也
洞
貫也
巴西氐李特
初以流民入蜀
旬月衆二萬
據廣漢進攻成都
爲刺史羅尙所敗
斬其首
弟流代領其衆
勢復盛流死
弟雄代
攻走羅尙
入成都
至是自稱成都王
巴蜀
郡屬順州
今順慶府
氐
音低
西南夷名
廣漢
郡屬四川
今漢川
爲
去聲
敗
音拜
雄
特第三子
鮮卑慕容廆
自武帝時已爲寇
既而降
以爲鮮卑都督
廆生皝
自遼東徙居徒河
又徙大棘城
及帝世
慕容部愈盛
墓容
姓
廆
名也
音囘上聲
降
音項平聲
皝
音晃
徙河
未詳所在
大棘城
在遼東
鮮卑索頭拓跋氏
先是有質子在晉
武帝遣歸既而拓跋力微
又遣其子入貢
力微死
子悉禄官立
及帝世
索頭分國爲三部
一居上谷之北
禄官自統之
一居代郡參合陂之北
使兄子猗㐌統之
一居定襄之盛樂故城
使猗㐌弟猗盧統之
晉人附者稍衆
猗㐌渡漠北巡
西略諸國
降附者三十餘國
拓跋氏之盛始於此
夷狄亂華之禍
皆萌蘖於韓魏晉閒
至帝之世
乘中國大亂
始四起
索頭拓跋
索音生入聲
拓音託
跋音盤入聲
釋文
姓也
其後爲魏
北史
魏之先出自黄帝
黄帝之子昌意少子
受封北國
有大鮮卑
國以爲號
黄帝以土德王
北俗謂土爲拓
謂后爲䟦
故因以拓䟦爲氏也
質
音致
參
音三
猗
音倚平聲
㐌
音駝
樂
音洛
降
音項平聲
華
中國
萌蘖
蘖魚列反
物直出曰萌
旁出曰蘖
帝在位十七年
改元者五
曰元康
永康
太安
永興
光熙
太弟立
是爲孝懐皇帝
五
當作八
詳見紀年
孝懐皇帝
名熾
當恵帝之十五年
武帝子二十五人
兄弟相屠之餘
存者三人而已
熾其一也
素好學
故立爲太弟
至是卽位
十五年
卽永興元年
二十五人
名字未詳
三人
穎
熾
晏
成都王李雄稱帝
國號成
案
通鑒
此一節事
在惠帝光煕元年
漢主劉淵稱帝
徙都平陽
遣其子聰及石勒等
攻晉内郡
以至洛陽
勒武郷羯人也
先之嘗至洛陽
倚上東門長嘯
王衍識其有異後爲寇
已而從漢
内郡
内近州也
武郷
在遼州
羯
居竭切
虜別號也
漢王淵卒
子和立
聰弑而代之
聰
和弟
太傅東海王越
遣兵入宿衞
仍遣使
以羽檄徴天下兵
入援
越自帥兵討石勒
卒于軍
勒兵敗越軍
執太尉王衍等
衍自言
少無宦情
不豫世事
勒曰
吾行天下多矣
未嘗見此輩人
尙可存乎
或曰
彼皆晉之王公
終不爲吾用
勒曰
雖然要不可以鋒刃
夜使人排書墻殺之
遣使
之使去聲
羽檄
武帝奏事曰
若有急
則加鳥羽種之於檄
故曰羽檄
援
音院
帥
音率
敗
音拜
少
去聲
爲
去聲
排墻
排推也
謂推倒其牆
以壓殺之也
漢主聰遣呼延晏將兵攻洛陽
劉曜
王彌
石勒皆會
遂陥洛陽
執帝送平陽
尋被殺
荀崧曰
懷帝天資清劭
少著英猷
若遇承平
足爲守文信主
而繼惠帝擾亂之後
東海專政
故無幽厲之釁
而有流兦之禍矣
帝在位六年
改元者一
曰永嘉
秦王立於長安
是爲孝愍皇帝
孝愍皇帝
名業
呉王晏之子
武帝孫也
封秦王
洛陽既陥
荀藩奉王趨許昌
時年十二
已而索綝迎入雍州
刺史賈疋等
奉爲皇太子
建行臺
盗殺疋
麹允領雍州
懐帝凶問至
王卽位於長安
業
通鑒作鄴
索
蘇各切
雍
去聲
九州之一卽京兆也
疋
音雅
麹
音穹入聲
姓也
凶問
訃音
石勒遣石虎攻鄴
陥而撽之
虎
勒次子
漢屢寇長安
麹允索綝屢敗之
未幾漢兵連陥諸郡
逼長安
先陥外城
麹允索綝退守小城
内外斷絶
城中饑甚
帝出降
漢將劉曜送平陽
聰享羣臣
命帝著青衣
行酒洗爵
又使執蓋
後遇害
帝在位四年
改元者一
曰建興
西晉自武帝至是凡四世
五十二年
瑯琊王立於建業
是爲中宗元皇帝
敗
音拜
幾
如字
著
音張入聲
干寶論曰
晉宣帝以雄才碩量
應時而起
性深阻有若城府
而能寛綽以容納
行數術以御物
而知人善抜拔
於是百姓與能
大象始構
世宗承基
大祖繼業
咸黜異圖
用融前烈
至于世祖
遂享皇極
仁以厚下
儉以足用
和而不弛
寛而能斷
掩唐虞之舊域
班正朔於八請荒
于時有天下無窮人之諺
雖太平未洽
亦足以明民樂其生矣
武皇旣崩
山陵未乾
而變難繼起
宗子無維城之助
師尹無具曕之貴
朝爲伊周
夕爲桀跖
國政迭移於亂人
禁兵外散於四方
方嶽無鈞石之鎭
關門無結草之固
戎羯稱制
二帝失尊
何哉
樹立失權
託付非才
四維不張
而苟且之政多也
夫基廣則難傾
根深則難拔
理節則不亂
膠結則不遷
昔之有天下者
能長久
用此道也
周自后稷
愛民十六主
而武始君之
其積基樹本
如此其固
今晉之興也
其創基立本
固異於先代矣
加之朝寡純德之人
郷乏不貳之老
風俗淫僻
恥尙失所
學者以莊老爲宗
而黜六經
談者以虛蕩爲辯
而賤名檢
行身者
以放濁爲通
而狹節信
進仕者
以苟得爲貴
而鄙居正
當官者
以望空爲高
而笑勤恪
婦女不知女工
任情而動
有逆于舅姑
有殺戮妾媵
父兄弗之罪也
天下莫之非也
禮法刑政
於此大壞
風勢如此
雖尉中庸之才
守文之主治之
猶懼致禍
況惠帝以放蕩之德臨之哉
懷帝承亂得位
覊以權臣
愍帝犇播之後
徙守虛名
天下之勢旣去
非命世之雄才
不能復救之矣